
LAUS 


ATHESIS 


i 


Versus alias regiones delectationis causa itinera, cum hac nostra 
aetate facillima reddita sint, crebriora et prolixiora de die in diem 
suscipiuntur. Longinquiores adeuntur terrae, remotiores petuntur in¬ 
sulae, numerosiores visitantur gentes per terrarum orbem diversis 
rationibus moribusque viventes. 

Aestivis praesertim mensibus peregrinatores provincias pagosque 
peragrant. Viae et tramites strepitibus ac stridoribus raedarum, cur- 
ruum birotarumque resonant, qui nullis interjectis intervallis in iis 
volvuntur. Immo et autoraedarum viae propriae, quamvis amplissi¬ 
mae et duabus vel tribus in utraque parte semitis instructae vehicu¬ 
lorum copia ita refertae sunt, ut longa interdum agmina formentur, 
quae cochlearum more lentissime prorepunt aut per haud exiguum 
temporis spatium omnino sistunt. Hamaxostichi quoque adeo imple¬ 
ti sunt, ut non perperam arbitreris vectores inter se comprimi. Et 
quemadmodum apes melliferae alveolaria circumvolant, ita velivola 
in aeroportuensibus campis serie paene continua vel in terram de- 
labuntur vel sublime abeunt. 

Manifesta nihilominus emolumenta periegesis rite susceptae et 
bene institutae sunt; verae hominum felicitati inservire potest ube- 
resque inde fructus perspiciuntur. Cum novitas et varietas mirifi¬ 
cam habeant oblectationem, aptissima animi relaxatio est ad saepe 
extenuatorium quotidianae vitae decursum. Item multum ad ingenii 
expolitionem confert, quia historiae et geographiae notiones auget et 
homines ad divitias humanae operae spectandas allicit. Profundioris 
humani dialogi praebet facultatem, in alios reverentiae sensum pro¬ 
movet et homines mutua cognitione ditantur. Multis praeterea opifi¬ 
cibus aperit fontes laboris et haec quoque commoditatis habet pere¬ 
grinatio, quod ex itinere revertentibus haud raro dulcior apparet 
domus propria. Maxima autem in eo est laus, si homines per con¬ 
templationem et admirationem naturae creatae toti familiae huma- 

nae communis ad profundiorem venerationem et communionem di¬ 
vini Creatoris perducuntur. 

At ne longinquorum locorum dilectione domestica obliviscantur, 
ne ea parvi pendantur, quae prope sunt, ne nostra potissimum terra 
proficiscentes tamquam hospites inveniamur, operae pretium mihi 
videtur esse, si praeconia fluminis terrarumque quas illud adlambit 
modestis revoco verbis in mentem. Alius forsitan omnes hoc loco res 
gestas proferret in medium, singula exponeret oppida, describeret 
gentes, diceret regna. Ego autem ea tantum scribam, quae mihi in 
promptu, legentibus autem, ut spero, utilia sunt et jucunda. 

Athesis flumen est quod Italis et Austriacis facillime patet sed et 
ab Helvetiae et Germaniae incolis non difficile adiri potest. 

Vallis jam ex omni antiquitate veluti via principalis erat, qua 
populi qui sedes mutare quaerebant demigravere, qua mercatores 
ventitavere, qua exercitus bellis imperii proferendi causa susceptis 
deducti sunt. Cimbri quoque per hiemem, quod mirandum est, Tri- 
dentinis jugis in Italiam descenderunt et Athesim flumen ingestis ar¬ 
boribus transiluerunt. Campis autem Rudiis prope Veronam a 
C. Mario et Q. Catulo devicti sunt. 

Septemtrionalium plagarum incolae miro semper amore et desi¬ 
derio singulari Italiae tenebantur, terrae solis et lucis, terrae sub 
limpidi caeli serenitate ridentis. Quot ex Austria, quot e Germania 
viri ingeniosi huc se contulere, ut animum ad opera egregie patran¬ 
da impellerent. Sufficit exempli gratia referre Albertum Durerium, 
pictorem optimum, Volfgangum Mozart, modulatorem paene divi¬ 
num, et Volfgangum Goethe, poetam celeberrimum. Passim in lit¬ 
teris Germaniae fragrantes Italiae fructus renident. 

Ergo, benevole lector, Athesis mecum sequere flexus, quibus, etsi 
non ad penetralia, ad pulcherrimum tamen Ausoniae vestibulum du¬ 
ceris. Pagos contemplare, quos perfluit ille, urbes prospecta. Lassum 
animum semper improvisa novitate mirum in modum reficies, non 
horae momentum sine miraculi novitate transibit. Multos sane locos 
attingit propter magnitudinem, quippe qui chiliometra quadringen¬ 
ta amplius in longitudinem pateat. 

In silvosis Alpium Raeticarum cacuminibus originem habet, ubi 
aqua crystalli claritatem ostendit, mox lividum lacum structilem per¬ 
fluit paulo supra hanc memoriam exstructum. Totus tunc vicus 
obruebatur fluctibus, cujus aediculae turris adhuc emergit ex undis. 
Tum Athesis haud modico libramento in campum Malles decurrit et 
recepto minorum rivulorum subsidio Glurentiam attingit civitatulam. 
Deinde ad orientem solem versus Vallem Venusticam amoenam irri¬ 
gat, cujus partem superiorem eluvionibus nonnumquam infestat. In 
inferiore vallis parte placidiores jam trahit meatus. Hic sociis lym¬ 
phis a latere sinistro locupletatur rivi Senalis, qui e valle satis an¬ 
gusta et conspectu pulcherrima defluit. Hoc loco aedes exsurgit 

S. Proculo dicata antiquitatis decore conspicua. Pervetusta opera 
udo illitis coloribus conspiciuntur. 

Ubi ferox Passeris amnis verticibus frequens in Athesim undas 
volvit, viatorem excipit Meranum, amoenissimus sane et saluberri¬ 
mus locus. Numquam frigoribus nimis infestatur nec solis ardore 
torretur, nam montibus et collibus ita circumdata jacet ut a meridie 
tantum latus pateat aditus. Sic fit, ut nec a cauro quassetur, nec 
ab aquilone verberetur, sed placidissime mulceatur ab austro. Hic 
jam fructus calidioribus terris oriri sueti germinant passim, ut pro¬ 
cerae pinus, cupressae coniferae, castaneae patulae. Tremulae quoque 
jam nutant palmae, quae, si hiemali tempore nive refulgent consper¬ 
sae, mirabilem habent adspectum. 

Hospites multi hunc adeunt locum, alii, ut felicitatem regionis ad- 
mirentur, alii autem, ut valetudinem firment aut recuperent. Non 
solum caeli et aeris clementia ad hanc rem potissimum conferunt, 
non solum uvarum sucus, qui coram expressus bibitur, sed et fontes 
radiante vi agentes nuperrime detecti et ad usum visitantium dis¬ 
positi. 

Jam antiquis temporibus hic locus clarus fuit. Claudius Drusus 
magnitudinem dominationis Romanae longe lateque porrectae con¬ 
tinuis expugnationibus firmans, ut faciliorem haberet ad Danuvium 
fluvium aditum, hujus regionis barbaras gentes devicit et in tutelam 
provinciae praesidia et oppida disposuit, quorum id ad confluentiam 
Passeris Athesisque locatum, cui Castrum Maiense nomen impone¬ 
batur, quodque fons et origo Merani esse creditur, mox in emporium 
frequentissimum succrevit. Claudius autem imperator paulo post 
viam munire jussit, quae ab Altino Feltriam, Tridentum, Bauzanum, 
Maiam ducebat et inde in superiorem Aeni vallem. Haud mediocriter 
civitas media quam vocant aetate florebat. Venantius Fortunatus ver¬ 
sibus elaboratis iter cecinit, quo e valle Aeni Maiam aggressus est. 
Sanctus Corbinianus, verbi divini infatigabilis praeco, qui in locum 
Frisingensis dioecesis ascendit Maiam magno dilexit affectu. 

Eventum interpolem permittatur saeculi superioris. Joannes Ar- 
chidux, frater Fransisci Imperatoris Austriae, Annam, formosam fi¬ 
liam cursui publico praefecti juxta legem salicam seu morganaticam 
uxorem duxit. Cui mulieri monarchus, licet matrimonium numquam 
probaverit, Comitissae Merani titulum et honores contulit. Domici¬ 
lium et mausoleum sumptuosum familiae adhuc monstrantur. 

Paene, viator, tibi persuaseris medio adhuc versari aevo per vicos 
angustos ambulans juxta domunculas maenianis ornatas porticibus¬ 
que instructas, ubi mercatores res pulchras et utiles proponunt vena¬ 
les. Nec desunt spectatores emptoresque ex plurimis dissitibusque 
Europae partibus convenientes. Templa specta magnifica Gothica 
arte exstructa, S. Barbarae dicatum sacellum et S. Zenonis arx quam 
Meranensem vocant Acropolim. 

In Platea Areniana commorari parumper juvat. Hic anno CCCXIV 
supra millesimum Fridericus Dux Habsburgensis magna nobilium 
stipante caterva Joannem XXIII Pisanae oboedientiae pontificem 
perofficiose excepit et ad Constantiam usque comitatus est concilium 
celebraturum, quo diuturnum et lamentabile schisma, quod Roma¬ 
nam Ecclesiam dilaceraverat ablatum est, quo tamen Joannes ipse 
una cum antipapa Avenionensi summo depositus est pontificatu. 

In pomiferis vitiferisque collibus qui Meranum spatio satis amplo 
circumsaepiunt varii pagi et vici sunt, quorum Tirolis principem 
obtinet locum. Oppidulum, a quo tota provincia dicta est, etsi non 
magnae amplitudinis sit, aspectu jucundum et rerum gestarum me¬ 
moria nobile est. Originem rationemque nominis haud facile est 
explicare, sed ad veritatis similitudinem ii videntur esse propensio¬ 
res qui hanc vocem «transitum» significare putant. Tres enim inve¬ 
niuntur ejusdem etymologiae loci, quorum unus est in transitu de 
valle Aeni ad Isarci vallem, Teriolis Cyreola, alter ubi transitus est 
de Mare Ionico ad Tyrrhenum, Tirolo Calabriae dictus, tertius autem 
noster est vicus, ubi de valle Venustica ad Passeris vallem transitur. 
Fieri solet, ut ea, quae majora, quae ampliora, quae digniora sunt, 
minoribus, exilioribus, vilioribus nomina dent. Hic contra provincia 
clara et magna nomen mutavit ab oppidulo, cujus memoriam Dan¬ 
tes Alagherius ipse in Divina sua Comoedia fecit, in qua hos dulces 
legimus versus: 


Suso in Italia bella giace un laco 
appie delPAlpe che serra La Magna 
sovra Tiralli, c’ha nome Benaco. 


Loco eminentiore, ubi aer jam purior est, arx se extollit, potens 
olim, sed satis rude propugnaculum, quod Comites Tirolenses inhabi¬ 
tabant antequam Habsburgi imperio hujus provinciae potiti sunt. 
Rusticae sunt quae adhuc in ostiorum antepagmentis conspiciuntur 
scalpturae mysticas et arcanas ostendentes figuras. Ceteroqui semi¬ 
rutum invisentibus patet castellum. 

Nunc ad flumen nostrum debemus revertere quod Passeris aquis 
receptis dextrorsus se flectit, Leonianum oppidum vetustis circum¬ 
datum arcibus praeterfluit et modicis flexibus per convallem satis 
amplam decurrit. Via comitatur amnem valde angusta, non paucis 
anfractibus periculosa et vehiculorum commeatu frequentissimo sem- 
per redundans. Haec terra pulcherrima ubique in laetissima viridi¬ 
tate exsultat, colles ipsi ridere videntur. Pomarium illam dixeris am¬ 
plissimum verno tempore albescentibus et rubicundis renitens flo¬ 
ribus, scatens fontibus, querularum avium vocibus resonans, visibus, 
sonis odoribusque perjucunda haec regio visentibus se exhibet, qua¬ 
si theristrum elysii terrestis. Homines hilares, industrii, frugi, sane- 

tae religioni admodum dediti sunt, et nusquam, ut puto, hospita¬ 
liores. Palmitibus colles vestiti sunt et fructus uberrimos colonus 
colligit, condit et vendit. Di boni, fructuum pomorumque quanta va¬ 
rietas!, quanta copia! Non solum malorum pirorumque germina 
multiplicia pullulant, sed et poma persica ct armenica mirae dulce¬ 
dinis et magnitudinis glaeba profert, quae in trichilis ubique ve¬ 
neunt. Quid dicam de vino creato in jucunditatem, quod non solum 
uberrimum et generosum et dulce sed et varium sapore et adore 
haec regio suppetit. Sive aureolo colore flavescit, sive purpureo ru¬ 
tilat, mire palatum afficit et corda laetificat. 

Poma et vina veluti nuntii sunt in regiones longinquas emissi, ut 
desiderium excitent visitandi terram floribus vernis convestitam, aes¬ 
tivis caloribus somniantem, autumnalibus donis ebriam, albenti si¬ 
lentio hiemali quiescentem. 

Isarcus qui e Brenneri jugo inter cautes et saxa sonantia nigres¬ 
centibus undis defluit a latere sinistro sub Athesis aquas properat 
copiosissimum et afferens augmentum. Juxta Bauzanum jacet, prae¬ 
cipua provinciae civitas in valle concava et ampla frugumque feraci, 
praeruptis montibus, qui veram a se majestatem diffundunt, circum¬ 
data. Hac Ortlerus eminet cujus altitudo est metra MMMCMII su¬ 
pra maris libram, illae Dolominiana juga nive perpetua rigentia 
exsurgunt cum mole Roseti, quod dicitur, et cum Turribus Vaile- 
tianis, quae in altitudinem ingentem editae caelo et sideribus con¬ 
tiguae esse videntur. Saxa et culmina ista grande praebent spectacu¬ 
lum, si occidente sole se rubescenti colore velut veste induunt: ru¬ 
tilis Alpium ardor vocatur qui peregrinantium oculos mirum in mo¬ 
dum juvat. Hic videtur natura experta esse quid posset efficere. 

Tres habet oppidum aditus, quorum duo vergunt ad septemtrio- 
nes, tertius ducit ad meridiem. Hic situs commeatui commercioque 
jam ex antiquitate valde proderat. Domus habet pulchras et nitidas, 
viculos angustos flexuososque, ecclesiam parochialem turri subtili 
conspicuam, fora ampla et lata, quorum Valtherianum praecipuum 
est. Habitantes industrii et strenui promiscua lingua utuntur, utpote 
qui in Italico et Germanico loquelis gnari et prompti sint. Magna 
peregrinantium multitudo urbem implent frequenter, raedae nume¬ 
rosissimae obtinent vias et eas stridore implent acuto. Alii veniunt, 
ut miram civitatis faciem intueantur, alii, ut excursiones in loca 
amoena quae circumjacent faciant. Pascuum Siussense, ut unum 
tantum exemplum afferam, Castellum Ruptum versus se extendens 
non longe a Bauzano distat et visitantibus haud fallacis gaudii fon¬ 
tem et causam esse libenter crediderim. Oropedium enim est leviter 
undulatum, quo nullum viridius viret, quo nullum in Europa spa¬ 
tiosius invenitur, altissimis montibus circumvallatum. Hic aer pur¬ 
gatior est, et si summa furit aestas aera frigidum licet haurire. O 
quam jucundus est adspectus, si gramina matutino rore madentia 

radios primoticos solis longe lateque repercutiunt. Pecudes in agel¬ 
lis clivosis oberrant, fugiens rivulus per gramina micat, flores qui 
magnifice se ostendunt ubique reperiuntur. Hic armentariorum ca¬ 
sae disjectae sunt, illic deversoria nova formarum pulchritudine ju¬ 
cunda. Qua vaccae gramina tondunt placide, qua viatorum exter¬ 
norum circumvagatur turba clamosa. 

Alpium lustratores Bauzanum pro stativis in deliciis habent ad 
excursiones arduas per semitas salebrosas et calles acclives in sum¬ 
mum montis verticem. Sunt etiam qui fune juncti in rupes super¬ 
eminentes manibus pedibusque repentes audaci conamine enituntur 
intactas naturae amoenitates admiraturi. 

Non est igitur mirum, si montanarum regionum incolae spectatis 
sterilibus areis et rupibus aeterna nive geluque rigentibus, visis sa¬ 
xis et saltibus inexsuperabilibus humano generi terrore percelleban¬ 
tur et fabulas varias de sagis et gigantibus, de monstris et portentis 
in altissimis degentibus sibi invicem posteritate servantur narran- 
turque. 

Paene lapsus sum ad aliam materiam, sed nunc al proposita re¬ 
vertamur. Athesis intersaeptis Isarci undis leniore jam lapsu aquarum 
in alveo ampliore et glareoso per Athesinum qui dicitur Agrum de¬ 
fluit. Hic latitudo vallis sex circiter chiliometris extenditur. Amnis 
qui nunc tractari potest naviculis apud Salurnum livens sub rupe 
cavata artioribus se committit faucibus, ubi meatus ejus vicini utrim¬ 
que montes quasi retinere aut retardare vellent. 

Flumen nobis secunda aqua sequentibus e longinquo municipium 
jam apparet illustre Tridentum, quod ex septemtrione abluitur. Prae¬ 
cipue est loci amoenitas laudanda, quod etsi circum montes congre¬ 
gantur, solis tamen luminis dona plene accipiuntur. Jam pristina 
aetate haec civitas dona plene accipiuntur. Jam pristina aetate haec 
civitas opulenta fuit, clarior tamen effecta est propter universalem 
Romanae Ecclesiae synodum, quae hic fuit per plurimos annos. Domos 
honorificas cernas, quarum facies picturis versicoloribus ornantur, 
illius praesertim aetatis quae a renascentibus artibus nuncupatur. 
Vicum Belentianum perlustremus, in forum amplissimum descenda¬ 
mus. Hic placide murmurant aquae, quas Triton concha sonanti 
praeditus et pristes daedale exsculptae in marmoreum evomunt pel¬ 
vem; in quas omnes suprapositus dominatur Tridentifer. 

Ex adverso basilicae venerabilis moles candore miro nitescit ro¬ 
seo interdum fulgore interlucens. Industriam et artem humanam 
admiramur quae ad opus tam stupendum pervenerunt. Juxta castel¬ 
lum Friderici episcopi et Palatium praetoriale turritum conspiciun¬ 
tur. Juvat forum iterum iterumque respicere. Quam lautum, quam 
hilare est! bene circumclusum et tamen spatiosum. 

Templum grande et severum advigilat. In honorem S. Vigilii epis¬ 
copi, qui pro Christi fide gloriosam mortem oppetivit cujusque ossa 
hic condita sunt, exstrui coeptum est saeculo decimo tertio. Lente 
tamen opus procedit et non ante annum 1520 venusto tamen et ex¬ 
quisito artificio completum est. Conspicum est peristylium in cir¬ 
cumferentiam ductum, magnificus tholus octogonalis qui aedem ve- 
luti corona decorat. Non sine magna animi commotione penetralia 
intramus tenebricosa. Hoc loco quis est cui non occurrat Concilii 
oecumenici memoria cujus sollemniores sessiones magna ex parte 
hac in aede habebantur. Concilium illud exagitatissimis Ecclesiae 
temporibus diu flagitabatur. Postquam plures convocationes frustra 
tentatae sunt et indictiones in Mantuam et in Vicetiam similiter in 
irritum cecidere, tandem a Paulo III Farnesio anno 1544 indictum 
est et anno insequente Tridenti re vera apertum, pontificis legato 
praesidente. Cum haec civitas tunc pars esset imperii Germanici sed 
ab Italis habitabatur utrique nationi accepta erat et grata. Grande 
sane inceptum fuit concilium et maximum fidei incitamentum. Va¬ 
riis impedimentis et difficultatibus objectis, quominus peragi potue¬ 
rit, diutius intermissum est et aliquando translatum. Julius III qui 
sollicitus operam dedit, ut inceptum resumeretur, synodum in ean¬ 
dem urben revocavit. Pio tandem IV sedente prosecuta est et anno 
1563 ad gloriam Dei et christiani populi salutem absoluta et per¬ 
fecta est. 

Insignius quoque et pulchrius quam ut praeteriri liceat est tem¬ 
plum Laurentinum ad romanicae, ut vocant, artis rationem construc¬ 
tum. Lateres russi et lapides albi in amoenissimam colorum coales¬ 
cunt unitatem. Arx quoque est, in editiore loco posita, valde conspi¬ 
cua, lautum et superbum olim episcoporum domicilium penes quos 
per tot saecula et spiritualis et temporalis erat potestas. 

Lymphis minoris fluminis, quod Vellarsa audit, auctus, Athesis 
Robore tum versus defluit, civitatulam non invenustam. Ibi aes sa¬ 
crum ingens cujus pondus XXIII millipondia excedit ex omnium na¬ 
tionum belligerantium pyroballistis conflatum, auro quoque et ar¬ 
gento intermixto in summa arce inter caelum terramque suspensum 
est. Variis imaginibus decoratum et celeberrimo monito Pii Papae 
XII inscriptum est: «Pace nihil perit, bellum omnia perdere potest.» 
Sub noctem per lata spatia tacentia sonum spargit vita functos plan¬ 
gens. Valde commoti ingredimur aedem et ossuarium rotundum, ubi 
amplius duodecim milia militum sepulti sunt qui utroque bello uni¬ 
versali gloriose perierunt. Diversarum patriarum legibus obsequen¬ 
tes pugnavere, cecidere. Coadunati in morte reditum ad communem 
patriam caelestem aeternam hic jacentes exspectant. 

Fluvius paulo infra rudera petrosa pertransit, quibus ingens mon¬ 
tis ruina olim aream quinquaginta fere chiliometrorum in quadrum 

ductorum obruerat. Cujuslibet litterarum cultoris animum statim 
versus subeunt Florentini vatis: 

Qual e quella ruina che nel lianco 
di qua da Trento TAdice percosse, 
o per tremuoto o per sostegno manco, 
che da cima dei monte, onde si mosse, 
al piano e si la roccia discoscesa, 
ch'alcuna via darebbe a chi su fosse. 

Athesis nunc leni clivo se submittit et praeter S. Petri oppidulum 
dilabitur. Paulo post vallis in angustum concluditur apud Claustra 
Veronensia, ubi flumen inter albicantes montium parietes ad per¬ 
pendiculum exsurgentes prorumpit et ingentem superioris Italiae 
planitiem influit. Huc Otto Vittelspachius, ut perhibetur, anno 1155 
una cum Rainoldo Dasseliensi ab actis a Friderico I imperatore, 
dicto Aenobarbo, missus est, ut exercitum ejus ab impetu Veronen¬ 
sium protegeret. Occupata Rivola arce in angustiis sita plerasque 
dubiae fidei civitates in verba Caesaris adegit. 

Vasta et disjecta spatio flumini adjacet Verona eoque in partes 
duas scinditur. Haec civitas cui collium mollis ambitus, laeta olive- 
tarum vinearumque adjacentium ubertas et caeli serenitas divina ve¬ 
nustate adrident, sicuti latior ita etiam omnibus hujus regionis mani- 
ficentior est, utpote quae artium thesauris magnopere valeat, mag- 
nasque plateas et amoenissimas atque praeclara antiquitatis habeat 
monumenta. Meidam urbis partem Athesis torrens paene circumve¬ 
nit, super quem decem extenduntur pontes, qui saeviente superioris 
belli vesania diruti erant, nunc autem in pristinam restituti sunt in¬ 
tegritatem. Longius equidem ad incepto traherem quam decet hanc 
commentationem, si omnia vel leviter tangere velim quae in hac 
urbe laude donanda videntur, ubi hospites ex alia in aliam ducun¬ 
tur venustatem. Non igitur mirum est, si homines permulti animum 
inducunt huc proficisci, non tamen ob id, quod ante oculos est, 
quam ob recordationem majorum, qui eximia et usque ad extrema 
orbis terrarum notissima romanae magnitudinis testimonia relique¬ 
runt, quae contemplantium oculos animosque obstupefaciunt. 

Ex istis primarium procul dubio obtinet locum amphitheatrum 
Diocletiani temporibus exstructum. Non enim merae ruinae sunt, 
quibus allici tantum solent antiquarum rerum studiosi, sed integrum 
et nullo fere vetustatis damno corruptum luculentissime demonstrat 
quanta opulentia potentiaque Verona olim fruita sit. Ingenio romano 
et exemplo Graecorum maxime tribuitur, si ad tantam maturitatem 
adducta est architectura, ut ea artis miracula proferre valuerit. In¬ 
gens marmorea moles quae ab amphitheatro Flavio tantum supera- 

tur magnitudine, nostris quoque diebus spectantibus patet quorum 
viginti circiter milia recipit. Atqui non jam militares pyrrhichae po¬ 
pulo exhibentur, nec leonibus et ursis homines objiciuntur, nec fer¬ 
ro et igne res geritur, sed festivum drama musicum nunc in amplis¬ 
sima arena triumphat. Pulchrum et jucundum est visu si Julio et 
Augusto mensibus homines cujusvis nationis ad spectacula vesper¬ 
tina effunduntur et stipatis gradibus turba densatur. Tunc melis 
dulcissimis Josephi Verdi aut Jacobi Puccini tota cavea resonat, 
symphonia ab adstantibus apertis et propitiis auribus hauritur. His¬ 
triones et cantores lumine lampadibus projecto inundati in proscenio 
spatiosissimo agentes modo singulari oculos mulcent et exhilarant 
mentes. 

Multos habet Verona claros filios, viros quorum memoriam om¬ 
nes anni insequentes excipiebant. Valerium Catullum commemorare 
sufficit, in lyricis carminibus concinnandis omnium Romanorum 
poetis praestantissimum, Plinium majorem, Vitruvium et nostrae me¬ 
moriae viciniore tempore Paulum Caliari, dictum Veronensem, picto¬ 
rem egregium. Singularem autem cives semper profitebantur ad¬ 
dictionem et venerationem erga Zenonem, urbis patronum. Ineunte 
saeculo quarto in Mauretania Caesariensi natus est, in Italiam ve¬ 
nit, S. Ambrosii discipulus erat, postremo in Veronensem sacrorum 
Antistitem electus est. Quo tempore adhuc latiores Europae partes 
paganismi sordibus obvolutae jacebant, plurimos cives praedicando 
convertit ad baptismum. Iste christianae fidei athleta, fusco vultu, 
procera statura insolita levitate risum faciens, qui pietate et doctri¬ 
na coaevos facile superabat, maxime commendatione pollebat in vul¬ 
gus. Unde poetica popularisque fabulositas orta est, quae multa tra¬ 
dere solet quorum historica fundamenta explanari nequeunt. Sanc¬ 
torum caelitum honores Zenoni decreti sunt, nullo tamen jure mar¬ 
tyrum numero videtur esse computandus, ut quidam perperam opi¬ 
nantur. 

Super sepulchrum ejus ecclesia aedificata est, delubrum tali viro 
veraciter dignum. Egregium et singulare opus, Romanico structurae 
genere conceptum, quo nihil relinquebatur, quod ad ornatum exco¬ 
gitari poterat. Duae sunt turres ad utrumque aedificii latus positae, 
in prothyris leones e marmore rubro sculpti veluti vigiles exstant. 
Per portam aeneam imaginibus sacris ornatam licet ingredi tem¬ 
plum. Penetralia venustate et simplicitate venerabilia omnium visi¬ 
tantium oculos quin in se conversura sint non dubitaverim. Egre¬ 
gium lacunar ligneum, elegans statua Zenonis in choro, insignes 
cryptae antiquis fultae columnis, quae magni Antistitis ossa con¬ 
tinent. 

Pulcherrima quoque est visu cathedralis ecclesia similiter Roma¬ 
nico stilo exstructa, ubi Lucius Papa III sepultus est. Propter sedi- 



76 


G. Wallner 


tionem civilem Romci profugus Veronam contendit, ibi concilium 
cui ipse praeerat celebravit et anno 1185 functus est vita. In epita¬ 
phio versus legimus: 

Luci, Luca dedit vitam tibi, pontificatum 
Ostia, papatum Roma, Verona mori. 

Periegetae sunt numerosi qui ad Conventum Franciscanum gres¬ 
sus tendunt, ut tumbam inspiciant, quae, sicuti fama fert, Romaei 
Montecchii et Juliae Capuletti corpora continet. El quamquam om¬ 
nia fabulosa sunt, quae Matthaeus Bandello de sponsis infelicibus 
commentitus est, narrationem Vilelmus Shakespeare arte paene ma¬ 
gica qua pollebat, in tragoediam grandem transformavit, in hym¬ 
num magnificum, ubi amor et odium, fides et dolus, thalami 
et tumuli harmonia commovente effinguntur. Forsitan visitator 
adstans cogitatione sibi fingit sepulchrum pulchritudine Juliae olim 
collustratum iri, sicut ait Romaeus: 

«A grave? O, no, a lantern, slaughter'd youth, 
for here lies Juliet and her beauty makes 
this vault a feasting presence full of light.» 

Ornatam praeterea faciunt Veronam sepulchra Scaligerorum, ar¬ 
chitectura amoena aedis S. Michaeli dicatae, Forum olitorium et 
theatrum Romanum magna ex parte vetustate jam fatiscens. Dies 
mihi deficiat, si omnes venustates quae passim splendent coner 
afferre. 

Diutius jam Veronae commorati sumus, ad Athesim revertamus 
oportet, qui emensis Alpium faucibus multis locis vadosus minus 
citatus fertur. Aqua caeno turbidior est, ripae leniter tantum accli¬ 
ves et paludosae sunt. Planum amnis perfluit ingentis latitudinis 
quod ab Alpibus usque ad mare Adriaticum pertinet et inde Apen- 
nini montium radicibus obtenditur. Interdum, si nubibus dissolutis 
sudo in caelo sol clarius lucet, ab Alpium culminibus Apennini li¬ 
neae extremae conspici possunt. 

Humus alluvia antiquitus sedulo culta iis praesertim locis qui 
montibus propiores sunt diversis copiis admodum fecunda est. Mo¬ 
ros profert quarum foliis bombyces vescuntur, numerosas castaneas, 
ulmos maritas, zeam flavescentem, cannabum, solana lycopersica et 
multa alia quae commemorare longum est. Padus, praecipuus Ita¬ 
liae fluvius in primis humectat planitiem quocum Athesis variis ca¬ 
nalibus et lacunis multipliciter conjunctus est, ita ut Padi geminus 
haud immerito vocitetur. Aggerum rupturae et fluminum extra ri¬ 
pas affusiones rura inter Padum et Athesim haud raro infestant. 

Contra temperies fere blanda tepidaque est et arva parum supre 
pelagum elata quo humidiora sunt et irrigatu faciliora, eo oryzae cul¬ 
turae patientiora. Agris in latis passim mulierculae conspiciuntur et 
virgines quae dorso incurvato, vestibus succinctis genibus tenus in 
aqua stantes, prout tempus anni postulat, grana serunt, steriles evel¬ 
lunt herbas, plantas resecant, fructus metunt. 

Rariora nunc et minoris amplitudinis juxta Athesis decursum 
oppida sunt, minus haec regio a peregrinatoribus celebrari solet. 
Legnago tamen, ut Itali vocant, ad dexteram ripae situm oppidum 
commemorare non desinam, quod perinde clarum et iis potissimum 
notum est qui de rebus bellicis accurate sciscitantur. Hic enim Napo- 
leo, Gallorum imperator, nimia cupidine dominandi incensus omnibus 
fere Europae gentibus bellum inferens ab Austriaco exercitu verten¬ 
te saeculo XIX devictus est. Atqui victores hunc locum aliquot post 
annis una cum Piscaria, Mantua, Verona in propugnaculum muni¬ 
vere, utpote qui saeculo elapso cum Italis a dominatu Austriaco de¬ 
sciscentibus multoties confligebant. Tunc etiam campi Athesini, pro 
dolor!, circumquaque humano cuore imbuti sunt. Ad visendum oppi¬ 
dum hodie hospites in primis porta allicit a Michaele Sanmucheli 
magno artificio exstructa. 

Tres sunt canales qui ad meridiem vel orientem versi ab Athesi 
affluunt per terras non raro paludibus foedas currunt et Pado 
miscentur. Quorum primus prope Legnago capit initium, alter qui 
Canalis Albus appellatur paulo infra abit, tertius autem juxta civita¬ 
tulam quae a Coenobio nomen invenit —Badia vulgo vocatur— 
erumpit et ad Padi ostium multipartitum properat. Athesis, ubi se 
mari appropinquat in plures diffluit meatus et aliquot insulis effec¬ 
tis haud procul a Fonte Claudia in Adriaticum mare prorumpit 
quod crispantibus undis obmurmurat. 


Fluminis cursus metam attigit, nostrum quoque est iter permen¬ 
sum. Jam pallio nigro nox ingruens pontum placidissime obvolvit. 
Hic illic in aequore infinito lucernulae micant minutae: piscatores 
egressi sunt retia in capturam laxuri. 


Nos autem priusquam revertamur ad propria, mente revolvere ju¬ 
vat regiones amoenas et civitates elegantes, quas vidimus, voces 
avium fritinnientium, quas audivimus, vinum generosum quod sor- 
billavimus. Quis est qui obliviscatur hujusmodi donum Bacchaeum? 
Lethaei liquoris contrarium est quod non tollit memoriam, sed re¬ 
gustandi appetitum excitat, terrae memoriam qua gignitur provocat 
et revisendi cupiditatem incendit. 


Magno sane gaudio perfundar, si scriptiuncula mea te, amplissi¬ 
me lector, ad haec loca invisenda instigaverit. Nostra haec aetas sin¬ 
gulari quodam festinandi studio impressa ita effecit, ut homines in 
peregrinationibus locos quam plurimos visitare cupiunt et non nisi 
penso certo expleto domum revertere fas putant. Haud equidem 

ignoro esse nonnullos qui nuntiis laudativis undique obstrepentibus 
absque sano judicio aurem praebentes nesciunt quo se vertantur. 
Tunc tempus subsecivum aut foedo veterno transigunt, non alibi 
quam in voluptatibus animum habentes, aut, cum in aliis rebus, 
tum et in peregrinationibus vagi et anheli loca oberrant, caeci ad 
naturae miracula et ad opera humana. Ad volucrum cantum, ad ri- 
. vuli murmur, ad frondis susurrum surdescunt, quorum aures et 
mentes voces obtundunt dissonantes, quas capsula undisona ex hu¬ 
mero pendens jugiter spargit. Nonne melius est paucos tantum locos 
eosque qui magis tibi sunt cordi adire, ibique commorari diutius? 
Planius profecto incolarum mores cognoscuntur eorumque ingenium 
clarius perspicitur. Monumentorum quoque accurata contemplatio 
opportunitatem praebet spectatori ad meditationem de artium ra¬ 
tione. Alterum hominum civilem cultum alteri comparabit et ab im¬ 
moderato suae nationis studio abstrahetur. Sic et periegesis ad frater¬ 
nam humani generis conjunctionem firmandam conferre nonnihil 
valet. 


Prof. Gustavus Wallner 
Vindobonae in Austria 
Hansi Nase - Gasse 3 
A -1190 WIEN 

Anno septingentesimo quinquagesimo 
ex quo a divo Francisco institutum est. 

Ut rigido ventus nemora invia flamine perfilat, 
arida et e ramis folia omnia discutit acer! 

Saevit hiems nivibus saltus vallemque, Reate, 
saepe tuam obducens, avibus sed Graecium in antro 
perfugium silva saeptum palantibus offert. 

Pallidulo nubes inter sol orbe vagantes 
emicat in caelo, nequit at dissolvere frigus. 

Aprici summo exstructum stat vertice montis 
coenobium, unanimi fratres ubi degere vitam 
concordem pergunt, procul a clamoribus urbis. 

Hic Franciscus adest placida fruiturque quiete, 
mente Deum vigili dum contemplatur adorans, 
lignea cum leviter pulsatur janua, sollers 
quam properat, vecte amota, reserare minister. 

Atria Joannes foribus tunc parva reclusis 
ingreditur, vallis castro moderator ab alto. 

Obvius e cella cui mitis brachia tendens 
Franciscus venit atque bonum pacemque precatur. 
Laetus Joannes fari sic incipit: «Adsum 
en, pater, excelsa quem nuper ab arce vocasti». 

At Franciscus ad haec: «Laude es, quod sedulus adstas, 
dignus, quam merces posthac divina sequetur. 

Veles, Joannes, qui prima aetate fuisti, 
pugnasti ac saevis miles fortissimus armis, 
nunc ovis es Christi gregis aeque ac candida factus, 
omnes jam menses fugiens' secum abstulit annus 
natalisque dies Jesu mox proximus instat, 
quem tamen ipse velim insuetis post saecula multa 
nunc celebrare modis, mihi nam concessa facultas 
Pontifice a summo est. Quod sit nunc sedulus audi 
consilium, mecum tacitus quod mente voluto». 

Ille silens audit Franciscum haud multa loquentem, 
omnia quae memori percepta in corde reponit. 

Dein: «Pater, ipse libens —inquit— lua jussa facessam. 
Cuncta pie invenies sancta sub nocte parata, 


* Carmen in certamine Hoeufftiano anno MCMLXXIV Amstelodami magna 
laude ornatum. 

obscuroque iterum Jesus nascetur in antro. 

Mirus per terras circum hic cito nuntius ibit». 

Insuetam jam sacra ferens nox cordibus aegris 
venit laetitiam, gravium requiemque laborum. 
Immensus caeli tractus fulgentibus ardet 
sideribus, quae luna brevi discriminat arcu. 

Et nivibus canet gelidisque obducta pruinis 
terra, acri jam concreti stant frigore rivi 
jucundo qui per saltus strepuere susurro, 
levia praecipites laete per saxa ruentes. 

At varia vallis rutilat tua luce, Reate, 
flammarum, atque piis resonat via cantibus omnis, 
sacra sonos fundunt alacres e turribus aera. 

Qui castella tenent praeruptis condita saxis, 
quique et mane Deo extollunt et vespere laudes, 
rite in coenobiis, congestis caespite tectis 
exiguos servant qui haud diti sorte penates, 
prima luce gregem qui sueta ad pabula ducit 
otia carminibus varians, qui frangit aratro 
vel rastris glebas, aut dura ligonibus arva, 
qui colit exstructis munitam moenibus urbem, 
quae mulier curis tristique labore senectae 
opprimitur, caro quae jam conjuncta marito est, 
dulcia quae fingit sibi somnia mente puella, 
omnes conveniunt ubi vastum panditur antrum 
ilice consaeptum curvo cum fornice Graeci, 
quo solis nequeunt radii penetrare nitentes. 

Tendunt prorsus iter, manibus funalia gestant 
atque faces, silvae innumeris circum ignibus ardent, 
stellarum vario ut caelum splendore coruscat. 
Procedunt laeti concordi voce canentes. 

Eamus! Infans parvulus 
panno involutus nos vocat. 

Rex gentium caelo tener 
descendit huc factus puer. 

At frigus hic, vilis domus, 
sed pax viget dulcisque amor, 
et Angeli circum volant, 
suavem canunt et naeniam. 

Jesu, tibi sit, parvule, 
laus atque honor, pacem bonus 
qui das pie viventibus, 
aeterna et olim gaudia. 

Undique nocturnas profertur cantus ad auras, 
respondent circum saltus vallisque meatus. 

Omnia quae tenero Franciscus corde tuetur 
illacrimans, ast ingressus laetatur in antrum. 

Lignea quadruplici pede sustentata caverna 
mensa stat in media, duplex quam cereus ornat. 
Subter Joannes, Francisci jussa secutus, 
cratibus intextum sacrum praesaepe paravit, 
feni ubi demessi redolet leve falce maniplus. 

Tunc auras patulis calidas e naribus efflans 
advehitur lentis gradiens bos passibus, atque 
dextra in parte sacrae pinguis vix sistitur arae, 
quem brevibus saliens gradibus sectatur asellus 
atque aegre laeva renuens in parte locatur. 

Adspicit attonitis plebs haec, quae mira videntur, 
luminibus, suavis dum temptat pectora sensus. 
Paulatim auditur concors resonare susurrus: 

«Hic Bethlem est!», omnes mira dulcedine capti 
exclamant puerumque oculis in gramine quaerunt, 
nullus at in feno requiescit parvulus infans. 

Incipit inde pius, sanctam progressus ad aram, 
vota precesque iterans sacrum sollemne sacerdos, 
omnes quem taciti summa pietate sequuntur. 

Franciscus vero levitae munere functus 
commota votis respondet voce precantis. 

Ast ubi dein cecinit sacris quae scripta leguntur 
in libris, divino ardens haec addidit igne: 

«Qui caelos terramque regit, pauperrimus infans 
pro nobis factus stabulo requievit in atro. 

Divitias avide cur nos sectamur, nec umquam 
artes exercere ideo cessamus iniquas? 

At si pauperie contenti vivimus, ipsi 
tunc laeti semper divina pace fruemur, 
quam puer e caelis nobis huc attulit infans. 

Nonne volans pacis pastoribus Angelus almae 
nuntius ipse fuit, dum sit modo justa voluntas? 

Ergo abeat nostris funesta e cordibus ira, 
dira abeant odia et lucrorum foeda cupido! 

Regnet amor tantum, hoc divinus parvulus optat, 
nam Deus est, homines ubi amor conjungit in unum». 

Paulatim verbis Francisci corda moventur, 
liquitur ut glacies Zephyro liquefacta tepenti 
atque inspersa madent lacrimis labentibus ora. 
Supplex cum panem sacratum extollit in altum 
et vini calicem commixti rite sacerdos, 

flectunt genua solo, praesens et numen adorant. 
Tunc precibus instant omnes votisque fatigant 
Jesum sub panis specie vinique latentem, 
replent et laetis sinuosum cantibus antrum, 
cum puerum rentur, specie tantummodo moti, 
cernere se, insueto perfusum lumine vultum. 

Quem venerabundus Franciscus protinus inter 
brachia sopitum trepidanti pectore tollit, 
atque sinu refovet, lenem ut depellere sommum 
ipse queat membris suavi torpore gravatis. 

Dulcia at interea paulatim expergitus infans 
lumina discludit, tenui crispatque labella 
continuo risu, blandos convertit ocellos 
Francisci ad vultum lacrimarum rore rigatum, 
atque genas digitis permulcet mollibus udas. 

Adspicit haec plebs laetitia atque oppleta stupore. 

Matutina sacris festis finem attulit hora, 
ast ideo neque in ore preces neque cantica cessant. 
Sed prius ex antro moveant quam denique gressus 
paulum omnes deinceps laeti ad praesaepe morantur 
invitique abeunt, ac visa in pectore versant. 

Ortus at in caelo primo sol mane coruscat, 
in ramos sensim silvae penetratque rigentes, 
innumero accendens gelidas fulgore pruinas, 
dum concordi avium rosea sub luce diei 
tota, Reate, sonat vallis tua percita cantu. 

Qui sua dein repetunt clivoso tramite tecta 
quae videre alacri memorant secum omnia corde 
cumque viae sociis fundunt e pectore sensus: 
ut bos, praesaepi ut docilis prope stabat asellus, 
ut tener e feno tendebat brachia Jesus! 

Bethlem quin credant se jam migrasse beatos? 

Talia Franciscus, Christi succensus amore, 
instinctu invenit perculsus paene poetae, 
arenti ut natum recubantem in gramine Jesum 
sacra homines, velut in Bethlem, sub nocte videntes, 
conciperent teneros in duro pectore sensus 
atque dehinc vellent inter se agnoscere fratres. 


Prof. Theodorus Ciresola 
Viale Brianza n. 22 

Angela Minicucci P. Josepho Mariae Mir s.p.d. 

Gratias Tibi quam plurimas, pater reventissime, pro bonis omni¬ 
bus sincere et eleganter scriptis, quae mihi in festos hos dies misisti. 
Ego quoque Tibi ex animo omnia bona fausta et felicia ominor 
atque exopto ut Dominus semper tuis inceptis faveat quibus impiger 
et alacer operam das et ad miseros aegrotantes sublevandos et ad 
linguam et studia latina defendenda atque iniquis his temporibus 
propaganda. 

Accepi relationem Tuam de Colloquio Tulliano : Tibi gratias ago 
Tibique gratulor qui, scite periteque Tuo de more latina lingua usus, 
res memoria dignissimas enarrasti quas triduo illo Ciceroniano dicta 
et facta sunt. Et res gravissimas ad Tulliana studia attinentes lucu¬ 
lenter exposuisti et ea quae in Foro Romano et Ostiae et Arpini, 
Petro Romanelli aliisque doctissimis hominibus ducibus, vidimus et 
audivimus. Omnia intento animo perlegi, gratissimam revocans me¬ 
moriam dierum illorum. 

Non potui ante scribere. Ineunte hoc mense, nocte quadam for¬ 
midolosa, cum carboruginis vapor e cella caldaria diffluens omnia 
domus conclavia complevisset, in extremum vitae discrimen veni¬ 
mus. Quarta fere hora post mediam noctem, cum dormire non pos¬ 
sem, e cubiculo egressa matrem vidi in ambulacro jacentem et Ma¬ 
riam Jolen sororem animo jam relictam. Cum ego quoque, gaseosa 
illa permixtione hausta, valde laborarem, anxia praeter modum et 
perterrita, deficientibus viribus nescio quomodo ad fores medici vix 
vixque perveni, qui subter habitat in secunda contignatione. Soro¬ 
rem statim ille in nosocomium toxicologicum deferri jussit; nobis 
scite auxiliatus est domi. Hac de re omnia in posterum coacta sum 
differre. Mihi nondum bene est. At nolo te maestitia afficere. Adhibe 
Domino pro nobis preces. Te oro atque rogo: multa formidolosa 
hoc anno perpessa, futura extimesco. 

Tibi mitto vix tandem scriptum meum de conventu Ovidiano 
Palaestrae Tuae Latinae destinatum. Gratias Tibi ago plurimas qui 
in commentariis illis Hibericis relationem hanc —pro Tua humani¬ 
tate— vulgandam curabis. 

Etiam atque etiam vale. 

Data Florentiae Kal. Jan. a. 1974. 


Angela Minicucci 

Angela Minicucci P. Josepho M. Mir s. p. d. 

Ignoscas, domine reverentissime, quod Tibi ante non scripsi ut 
Tibi gratias agerem pro scripto meo de conventu Ovidiano in Pa¬ 
laestra Latina impresso. Gratias Tibi nunc debitas ago quam maxi¬ 
mas. Omnia fere in posterum distuli quod a mense Julio in lacrimis 
vivo et moerore. Stella, sororcula mea miserrima, post diutinos cru¬ 
ciatus vita decessit. Irritae fuerunt preces meae. Ora quaeso pro ea, 
mihi in matura morte adempta. 

Etiam atque etiam vale! 

Data in urbecula 'Forte dei Marini’ die XIV mensis sept. a. 1974. 

Angela Minicucci 

P. S. Quid Tibi videtur de adjectivo gasificus a me in scripto 
adhibito, quod nunc mitto? 


Josephus M. Mir C.M.F. Angelae Minicucci 

sal. pl. 

Indulgeas mihi velim qui in tantula mora sum quo minus ad te, 
rescribam. Citius profecto id facere oportebat cum tuis litteris cer¬ 
tior factus sum de eventibus familiae tuae, qui vere animum tuum 
vexarunt atque maximo affecerunt dolore. 

Nesciebam prorsus quae domi tuae acciderunt superiore mense 
decembri: in certo fuistis discrimine vitae tu, mater et soror. Sed 
omnes protectae estis superno Matris auxilio in vigilia immaculatae 
Conceptionis sub cujus praesidium in necessitatibus nostris filiali 
pietate confugimus; sed etiam praesens et efficax fuit opera medici 
vestri qui vos in novam vitam sublevavit. 

Nunc autem tristiorem refers nuntium de sorore tua: de qua, 
dum vivebat, saepius ad me scripsisti et collocuti sumus; saepe ad 
Dominum pro ea ejusque valetudine et salute preces ad Deum 
fudimus. 

Tu dicis irritas fuisse preces tuas; quam sententiam patres et 
doctores Ecclesiae minime probaturos censeo. Nam deprecatio ad 
Deum cum fide facta numquam irrita est: bonus ille Deus medicus 
et pater est providens, qui desideria et vota nostra plane novit, quae 
tamen suo tempore perficientur. Scimus enim peregrinantes nos 
esse qui aliquando ex hoc mundo cedere debemus et peregrinatio¬ 
nem nostram cum perenni patria commutare. Cetera tu nosti et au¬ 
disti in illa sanctae Missae suavissima praefatione quae pro defunc¬ 
tis in Domino recitatur. 



Commercium epistularum inter socios 


85 

Extremum interrogas de adjectivo illo gasifluus, quod ad Patrem 
Caelestem scribens, adhibuisti. Nulla mihi videtur adesse probabilis 
ratio quo minus vox illa in lexicum latinum inducatur: quamquam 
quibusdam fortasse videbitur vox genus poeticum aliquantulum sa- 
pere. Sed sunt aliae voces quarum altera pars compositi in -fluus 
finit: ut roriflnus: 'rore fluens’, aurifluus : 'auro fluens’, flammifluus: 
'flamma fluens, abundans, ferens flammas’; ignifluus: 'igne fluens, 
ignem emittens'. Sed hac tantum significatione vocem adhibeamus 
oportet. Tu ipsa perpende utrum in illo scripto tuo hic sensus con¬ 
gruenter necne aptetur. 

Opto ut quam plurimum in Domino valeas. 

Roma, die 14 m. octobris a. 1974. 


Janus Novdk Josepho Mariae Mir Patri reverentissimo s.p.d. 

Revertor, care Pater, ad disputatiunculam tuam jucundissimam, 
quam Feriis Latinis Roboreti fecisti: ad hanc nempe de voce «cla¬ 
vium modulatarum ». Inveni enim, et de hoc te commonefacere ve¬ 
lim, aliam etiam vocem in fasciculo 26 operis, quod Enciclopedia 
delta Musica [Rizzoli Ricordi] vocatur. Hic in pagina 129 imago 
photographica videtur clavichordii Arnoldi Dolmetsh [Londinii 
MDCCXCIV1 cum hac lepida inscriptione: 

UT + ROSA + FLOS + FLORUM 
ITA + HOC + CLAVILE -f- CLAVILIUM 

Quam bella vox et quam latine sonat! Et nihil obstat, ut etiam ad 
«pianoforte» nostrum transferatur, quia significatu satis generali 
imbuta est et satis amplo, ut etiam instrumentum hujus generis nos¬ 
tra aetate validissimum exprimere possit. Non quod a clavibus meis 
recedere velim, quae mihi propter similitudinem cum fidibus et 
propter faciles derivationes multum arrident, sed non opus est, ut 
contenti simus una tantum voce, cum lingua nostra copiam majo¬ 
rem nobis praebet, — ut etiam fides et fidicula exsistunt. 

Ad fidiculam: legi nuperrime in «encyclopedia» quadam Anglica 
fidiculam fuisse instrumentum ex ligno platani factam teste Cice¬ 
rone! Certe: si fidiculae in platanis crescerent, non tam stupidos 
musicologos haberemus! 

Ceterum velim tibi olim dissertatiunculam de omnibus instru¬ 
mentis musicis latine appellandis conscribere, si umquam paulum 
otii nactus ero, ex qua penuria temporis maxime laboramus. Nunc 
mihi et Syntagma Musicum Michaelis Praetorii 150 Marcis Germa- 

nicis paravi; est mihi etiam Clavis ad thesaurum magnae artis mu¬ 
sicae Thomae Janovka [1701] et alii libri ad hanc rem utiles, nam 
necesse esse puto, ut libri musicorum adeantur, si voces musicas 
eruere volumus. Nunc solummodo ut otium sit! 

Vale, Pater optime, et mutuum amorem mihi serva. 

Tuus 

Ex Ripa Benaci, Kal. Dec. 1972. 

Janus NovAk 


Josephus M. a Mir C.M.F. Jano Novak sal. pl. 

Tandem ad te, care amice. 

Scripsisti ineunte mense decembri atque de clavibus iterum ser¬ 
monem instituisti. 

Prius quam Roboreto excessimus —cujus memoriam, tot jucun¬ 
dis rebus gratam tantisque benevolentiae significationibus cumula¬ 
tam, in animo infixam servamus—, jam tunc de novis propositis 
verbis satis haerebam dubiis, ita ut de re ii erum cogitandum cen- 
suerim. Quod Nataliciis diebus tibi quoque significavi. 

Scis autem Patrem Caelestem, dum Ferias Robor et anas in Voce 
Latina scite more suo describit, alia recondita verba patefecisse at¬ 
que novam vocem neque tamen rei et latinitati satis consonam, ut 
credo, — clavisonitrum, clavisonatrum —, procudisse. 

In eam autem sententiam inclinare tu quoque videris ut etiam 
clavile retineas in usum fortasse inducendum. Tot nominibus, nisi 
fallor, confusio certo fiet: si forte non in mentibus eruditorum, qui 
multa noscere amant, saltem in animis eorum qui simplicem exqui¬ 
runt orationem latinam, qua et expedite utantur. 

Ego vero non in eam discedam opinionem qua dicis rem multis 
expedire appellari nominibus, sed illam sequor qua —re penitus in¬ 
vestigata atque locis scriptorum allatis quibus eorum sententia ape¬ 
ritur —unam tantum vocem omnium selectissimam eligamus vulgo 
tandem omnibus adhibendam. Nam ita in nostris linguis fit: neque 
unam rem multis appellamus vocibus. 

Ideo ita ego censeo: scriptores superiorum saeculorum evolvi 
atque expendi oportere ut, quibus vocibus usi sint, ostendatur. Dein¬ 
de doctorum consensu una eligenda erit qua pianoforte appellemus. 
Tu ergo —dum studia musicae perficis et comples— constanter in 
vestigando prosequere; quod si aliquid novi inveneris, schedam con¬ 
fice quam sedulo servandam repones: ex his autem certum judicium 
referri poterit quo vox praecipua in usum inducatur. 

Laborem autem illum —in quem dicis te nunc incumbere ut in¬ 
dicem vocabulorum compares quae ad musicam pertinent— rem 

sane optimam factu existimo. Macte virtute, optime vir et magister! 
Et ego ipse rei operam aliquatenus navaveram illis diebus —ante 
Ferias Roboretanas— quibus de clavibus modulatis cogitaveram et 
indicem a Julio Goslar (cfr. Societas Latina, 1936, pp. 53 sqq.) pa¬ 
ratum expendebam; sed cum musicae et instrumentorum ignarus 
prorsus sim, a re destiti haud paucis dubiis obrutus. Tu quidem id 
perficere potes qui musicae peritissimus et expertissimus es et in 
lingua latina tractanda multum quoque versatus. 

De his tecum cogitabis. 

Deinceps, si tempus suppetet Deusque ncster adjuvabit, et ego 
rem rursus recognoscendam aggrediar. 

Nostri memineris atque plurimum valebis. 

Die 22 m. februarii, a. 1973, Roma. 


Janus Novale P. Josepho Mariae Mir s.p.d. 

Legi nunc inter natationes in Benaci nostri limpidis aquis, quae 
in Palaestra Latina de benzina et lagoena scripseras et maxime de¬ 
lectatus sum. Recte de libertate et de peduclorum piscatione, et 
tibi, Pater clarissime, plaudo. Ceterum heri commodum legi in libro, 
quem mihi emeram [L. Leone, M. Greco: La pronunzict dei latino, 
Ed. Milella], lepidam explicationem hujus incertae scriptionis, per 
quam sonum y Graeci, Latini nostri reddere conabantur. 

Sed jam pridem tibi scribere volebam et te reprehendere in eo, 
quod in libro de novis verbis in pg. 65. scribis «musicam exprimere 
aut auscultare» et «musicae concentus», quod mihi ad verbum red¬ 
dere videtur italica illa: ascoltare la musica et concerto di musica, 
sed non mihi videtur latinum esse. Quamquam Hieronymus [ Epist . 
118], habet: «musica in luctu importuna narratio», ego negare au- 
sim vocem «musicam» vim substantivi habere, sed adjectivum esse, 
post quod semper aut artem aut doctrinam, etc., subaudire debemus. 
Numquam apud bonos scriptores illud «auscultare musicam» legi 
(saltem non recordor), nedum de «musicae» concentibus. Cicero 
ipse, cum eleganter scribere vult, circumlocutionibus prorsus Bac- 
cianis utitur: «ars numerorum ac modorum», «nervorum vocumque 
cantus», etc., cum simplicius loquitur: symphonia canit», «litus per¬ 
crepat cantu symphoniae», etc. In cena Trimalchionis symphonia 
semper strepit et ad symphoniam omnia aguntur. Livius habet «tu¬ 
barum ac cornuum concentus», Quintilianus «signorum concentus», 
ad fabulas Terentianas modos fecit Flaccus et Hermogenes optumus 
modulator est. Exempla potiora tibi adduxi, quae non dubito, quin 
noveris, qua de causa ergo locutione tam «moderna» usus sis, nescio. 

Excusatum me habeas velim, pater doctissime, quod ego rusticus 
te reprehendere ausim. Sed magni te facio, et latinus sermo mihi 
cordi est. Ceterum spero fore, ut te hoc autumno videam. 

Vale et modos musicos sedulo ausculta. 

Tuus 

Janus NovAk 

Ex Benaci Ripa, 12 Aug. 1973. 


Josephus M. a Mir C.M.F. Jano Novdk sal. pl. 

Magnopere gavisus sum, o bone, epistulam tuam legens: quod 
nuperrime factum est, cum his diebus ex Hispania reversus sim. 

Te non solum in musicam assidue incumbere video, sed etiam 
in quaestiones quae ad linguam latinam spectant. 

De musica —de qua me reprehendis— nihil adhuc investigavi: 
id suo tempore faciam libenter. Locutiones tamen, de quibus tu scri¬ 
bis, mihi repugnare non videntur, sed et magis definitae sunt ac 
multo clariores quam illae a Baccio propositae. Tu ipse rem consi¬ 
dera: quis non intelleget si loquamur de «arte numerorum ac mo¬ 
dorum», «de nervorum vocumque cantu», ac vel symphonia : intel- 
legentne nos de musica loqui velle, ut omnes hodie vulgo loquun¬ 
tur? At perspicuitas est maxima sermonis virtus, praesertim cum 
jam lingua latina multis fiat obscura... 

Rem tamen et vocem iterum considerabo. 

Spero fore ut vocem et musicam tuam Melitae summo animi gau¬ 
dio audire possim: fac nos beatos! 

Bene omnia tibi! ac plurimum vale. 

Roma, die 25 m. augusti anno 1973. 


Josephus Maria Jano suo salutem 

Cum res meas ordine componere vellem, in litteras incidi in qui¬ 
bus quaestionem —quam tu de musica suscitaveras...: multa sane 
praeterierunt tempore a die 12 m. augusti a. 1973— me nondum 
plene exsolvisse tibique respondisse, aegre repperi. Id autem ut apte 
assequerer haud pauca his diebus legebam, hinc inde exquirebam 
apud antiquos scriptores, apud Patres Ecclesiae, apud Sanctum Tho- 
mam Aquinatem —qui luculentum in Summa (2-2 q. 91,2) habet ar¬ 
ticulum de musica et cantu—, apud recentiores in re magistros. 

Ac, dum in eo eram ut in hanc vocem et in ejus sensus progres¬ 
sionem, ex semanticorum doctrina et normis, altius descenderem. 

visum tandem est mihi his subsidiis minime opus esse, cum vocem 
et ejus de quo agitur usu, simpliciore explicatione enodare posse¬ 
mus. Etenim, alia est loquendi et scribendi ratio communis, quam 
vulgo loquentes adhibemus, alia autem qua in artibus et scientiis pe¬ 
riti utuntur ac magistri. Nam nos (: omnes) vocem generaliorem saepe 
sumimus qua res specie diversas vulgo designamus: ita cetum di¬ 
cimus pro 'balaena, delphino' aliisque magnis piscibus; asellum vo¬ 
camus cum hoc nomine aliquae gadidorum species comprehendan¬ 
tur, in quibus callarias, bacchus (gadus merluccius ); passeres, hirun¬ 
dines, flores... simpliciter nominamus, cum doctiores in iis species 
distinguant atque scienter definiant. Vehiculum quoque dicimus cum 
de 'plaustro, de curru, de birota automotoria, de curru automobili' 
aliisque loquimur; ac nunc de missilibus, cum tot sint eorum spe¬ 
cies: nam scimus T. Livium aliosque jam de 'missilibus' locutos 
esse. Vulgatissimam praeterea novisti translationem qua Itali ma¬ 
chinam vocant quae suo nomine currus automobilis est: cum 'ma¬ 
china' omnium sit generalissima vox quae de innumeris instrumen¬ 
tis ac machinamentis dici possit. 

Simili quoque modo —nisi multum fallor— in illa evenit voce 
musica. Quae, primum, non adjective sumitur, sed est re vera sub¬ 
stantivum: quod ab ipsis Graecis sumptum est. 

Deinde, musica —ut est in illa notissima epistula Sti. Augustini 
(Epist. 166,13) ad S. Hieronymum— «est scientia sensusve bene mo¬ 
dulandi»: periti autem modulantur voce, instrumentis, aut simul 
voce et instrumentis. 'Vocis modulatio' cantus appellatur: de quo 
est in antiquo Caerimoniali Romano: «Debent ergo cantores conso¬ 
nis vocibus et suavi modulatione concinere quatenus animos ad de¬ 
votionem Dei valeant excitare». 

Cum igitur in musica vox editur, 'canitur, cantatur, concinitur' 
seu 'modi, moduli, cantica proferuntur'. Instrumenta vero eo adhi¬ 
bentur modo ut flatu soni edantur aut pulsu excitentur. 

Supremum igitur genus musica est: quae et in canticis et in 
instrumentis invenitur. Attamen, ut in exemplis supra allatis mani¬ 
festum est, interdum more vulgato cum res plene non definimus, 
pro especie inferiore musicam usurpare possumus. Quod simili 
quodam modo in voce piano latine reddenda effectum est: nam sunt 
plurimi scriptorum loci in quibus clavic(li)ordium sensui vocis ver¬ 
naculae piano - pianoforte re vera respondet: quamquam vos, qui 
artem musicam altius excolitis, hanc vocem non adhibetis aut plane 
respuitis: quia clavic(h)ordium aliud significare proprium instru¬ 
mentum (il clavicordio ) merito asseritis: et piano haud insipienter 
latine tu fecisti claves. 

Neque tamen ipse solus, in hoc, de quo reprehendor, delapsus 
sum erratum, cum in praeclaris scriptoribus inveniri facile sit ean¬ 
dem scribendi vulgatam rationem. En, ad manus habeo Hierolexi- 

con Dominici Macri Melitensis (sive sacrum Dictionarium, in quo 
ecclesiasticae voces... elucidantur, Venetiis 1767) qui perquam sa¬ 
pienter ea, quae spectant ad cantum, ad musicam, ad organa, cet., 
enucleat: «Respondemus hoc per accidens ex mala animi praepara¬ 
tione in lascivi aurem succedere; non quia, ut supra ostendi, 'modu¬ 
latio’ ex se talis sit: sed ex prava audientis apprehensione; nam si 
ex hoc capite prohibenda esset 'delicatissima recentiorum musica ', 
prohibendum etiam esset, exempli causa, aurum, argentum..., quia 
ea avidus inspiciendo posset actum avaritiae excitare...» (p. 146, 
coi. 2). Ubi ea quae dicitur 'modulatio' certo intellegendus est can¬ 
tus, cum ibi de hac voce agatur; et haec 'modulatio', id est can¬ 
tus, dicitur etiam delicatissima recentiorum musica . Item: «Et sic 
cum Augustino cogimur dicere: 'Rogamus pro illis, ut qui delecta¬ 
biliter organum audiunt {et nos addamus recentem musicam) de¬ 
lectabilius audiant vocem Dei». Ubi animadvertes eadem prorsus ra¬ 
tione dici et 'organum audire' ac recentem musicam audire —id est 
cantum recentem de quo ibi agitur—; ac bene nota illud incisum 
{et nos addamus recentem musicam) ab ipso D. Macro procedere 
qui haec verba typographice inclinatis litteris scripta esse voluit. 
En pariter quo modo musicam definiat {Ibid., s. v. musica, p. 450): 
«Musica: Artificialis et melica canendi ratio, cum musicarum nota¬ 
rum varietate ad majorem suavitatem adjiciendam instituta, in Ec¬ 
clesiis aeque usitata, et licita fuit, ac cantus planus et simplex». 
Haec autem musica tota est 'de canendi ratione’ (: «artificialis et 
melica canendi ratio»): et 'quod canitur’, audimus. 

Absonum igitur non mihi prorsus videtur si amicis dicam —ut 
est in Novis verbis latinis, p. 65—: «saepius discos musicam expri¬ 
mentes maxime delectatione apud vos audivi »; et: «pater studio mu¬ 
sicam audiendi flagrat ejusque animus suavissima completur vo¬ 
luptate cum musicam classicam et recentiorem, musicae concentus, 
aut Mozart et Beethoven sympohonias auditu percipere potest». 
Quae autem de musica dixi, ad musicae concentum transferri posse 
certo opinor. 

Pergratum mihi fecisti quod 'de musica mea’ me interpellasti ac 
quodam modo vituperasti; in spe certa sum Dominum —cui est 
omnis potestas— me, quamvis musicae imperitum, ad illum beato¬ 
rum chorum aggregaturum, qui coram Agno in caelo cantant canti¬ 
ca in aeternum protrahenda. 

Tibi omnibusque qui de novis verbis admonent gratus sum et 
ero in perpetuum. Tui memor; nostri memineris ac valebis. 

Roma, dei 14 m. januarii, Anno Sancto 1975. 


Josephus M. a Mir, C. M. F. 

In Instituto Pontificio Altioris Latinitatis Professor 
Via Sacro Cuore di Maria, 5,00197, ROMA 

sic libitum vano, qui nos distinxit, Othoni. 

quis gener hic placuit censu minor atque puellae 160 

sarcinulis impar? quis pauper scribitur heres? 

quando in consilio est aedilibus? agmine facto 

debuerant olim tenues migrasse Quirites. 

haut facile emergunt quorum virtutibus opstat 

159. sic libitum : sic placuit, sic visum est. 

qui nos distinxit sc. ut in variis caveis in theatro sederemus. 
Lex Roscia theatralis, a L. Roscio Othone, tribuno plebis, 
anno 67 a. C. n. lata, sanxit, quattuordecim ordines post 
orchestram equestria subsellia fore. 

160. — hic sc. Romae, vir qui minus habet pecuniae quam mulier, 

difficile eam in uxorem ducere potest. 

sarcinula diminutivum a sarcina; hoc loco idem valet ac 
dos, quam mulier viro afferebat. 

162. aediles in deliberando consulebant amicis, propter quod 
amici pecuniam accipiebant. 

163. olim i.e. jam dudum. 

164. haut facile emergunt: non facile provehuntur ad honores. 
Haut est particula negans, quae idem valet ac «non». 
Scribitur quoque «haud». Opstat primo saeculo p. C. n. 
voces scribebantur magis magisque ut pronuntiabantur. 


* Cfr. superiorem Palaestrae fasciculum n. 226, p. 27, ubi primi hujus sa¬ 
turae commentarii prodierunt. 

res angusta domi, sed Romae durior illis 165 

conatus: magno hospitium miserabile, magno 
servorum ventres, et frugi cenula magno. 
fictilibus cenare pudet, quod turpe negabis 
translatus subito ad Marsos mensamque Sabellam 
contentusque illic Veneto duroque cucullo . 170 

pars magna Italiae est, si verum admittimus, in qua 
nemo togam sumit nisi mortuus, ipsa dierum 


165. res angusta domi: ii qui parum habent pecuniae, i.e. 
pauperes. 

166. conatus: nisus. Subauditur verbum «est», magno sc. pretio 
omnia in urbe Roma constant, ita ut tantum divites ibi 
excellere possint. 

168. fictilibus sc. vasis id est vasis ex terra factis. 

169. translatus: transportatus, transvectus ad Marsos et Sabellos. 
Sabelli seu Sabini et Marsi in monte Appennino habitabant 
ac homines rudes et simplices erant. 

170. illic i.e. inter Marsos et Sabinos. Significatus: Dum in urbe 
Roma aliquem pudet vasorum fictilium et veneti et duri 
cuculli, eundem haec non pudet cum sit apud Marsos et 
Sabinos. Venetus, a, um quod a Venetis est, qui lacernas, 
ex rudi lana confectas induere solebant. Venetia vero est 
regio in Italia Septentrionali sita, quae nostro quoque tem¬ 
pore eodem distinguitur nomine. 

cucullus, i. m. lacernae additus est, quem cappam quoque 
appellamus i.e. velamentum vel tegumentum capitis, quo 
ventus, frigus pluviaque prohiberentur. 

171-172. Cives Romani semper toga induti sepeliebantur. Sed 
multi Romani tam pauperes erant, ut dum vivebant nullam 
emere possent et primam togam tum demum induerent cum 
efferrentur. Romanos enim sepelire sine toga, inauditum 
dedecus ducebatur. 

festorum herboso colitur si quando theatro 

maiestas tandemque redit ad pulpita notum 

exodium, cum personae pallentis hiatum 175 

in gremio matris formidat rusticus infans, 

aequales habitus illic similesque videbis 

orchestram et populum; clari velamen honoris 

sufficiunt tunicae summis aedilibus albae. 

hic ultra vires habitus nitor, hic aliquid plus 180 

quam satis est interdum aliena sumitur arca. 


173. colitur: celebratur. 

174. maiestas: sanctitas, dignitas, ad pulpita i.e. in scenam. 
Pulpitum, i. n. 

175. exodium, ii, n. (e£o6iov) exitus seu finis. Exodium perbrevis 
fabula erat, quae aliis peractis fabulis, ad spectatorum risum 
movendum agebatur, Exodium notum dicitur, quia eadem 
fabula quotannis agebatur eamque spectatores jam cognos¬ 
cebant. 

177. habitus: vestes; illic i.e. apud Marsos et Sabinos. 

178. orchestra: ae, f. sc. decuriones, qui in oppidis senatus partes 
agebant. Apud Romanos ea pars theatri, ubi senatores se¬ 
debant, orchestra dicebatur; in provinciis eundem locum 
decuriones occupabant. Velamen, inis, n.: signum, nota. In 
provinciis cives ad theatrum ibant simplici et sola tunica 
induti, dum Romae et tunica et toga utebantur. 

180. hic ultra vires... hic in urbe Roma vestis splendor praeter 
rem familiarem est. 

181. (ex) aliena sumitur arca: pecunia mutuatur ab aliis ut 
emantur res, quae ne necessariae quidem sunt. 

commune id vitium est: hic vivimus ambitiosa 

paupertate omnes, quid te moror? omnia Romae 

cum pretio, quid das, ut Cossum aliquando salutes, 

ut te respiciat clauso Veiento labello? 185 

ille metit barbam, crinem hic deponit amati; 

plena domus libis venalibus: accipe et istud 

fermentum tibi habe, praestare tributa clientes 

cogimur et cultis augere peculia servis. 

quis timet aut timuit gelida Praeneste ruinam 190 

aut positis nemorosa inter iuga Volsiniis aut 

simplicibus Gabiis aut proni Tiburis arce? 


183. quid te moror?: quid multa? 

184-185. quid das i.e. quantum pecuniae Cossi servo das ut 
tandem aliquando ipse te admittat ad Cossum salutandum? 
aut ut Veiento videat te nec quicquam tibi dicat. 

Cossus et Veiento nobilissimi Romani sunt. 

Labellum diminutivum a labrum est. 

186. ille (Cossus) metit i.e. tondit barbam quod cum primum 
fieret, magni apud Romannos ducebatur: hic Veiento rese¬ 
cat capillos servi, quem praeter alios amat. 

Mos erat apud Romanos diem celebrare, quo primum bar¬ 
ba filiorum tondebatur. Formosissimi servorum longos 
crines portabant, qui capillati appellabantur. Cum senio¬ 
res fierent capillos deponebant, quod solemniter et libis 
celebrabatur. Haec liba laribus offerebantur; et clientes, 
qui solemnitati intererant, debebant pro eis pecuniam sol¬ 
vere, ut ea ederent, quamobrem venalia liba Juvenalis ap¬ 
pellat. 

188. istud fermentum i.e. libum, sed fermentum significatum 
praegnantem habet, quia potest quoque significare sensu 
translaticio «iram». Tu, o serve, tibi habe libum istud, pro 
quo ego cliens pecuniam solvere debui, quod cliens servum 
despiciens odioque persequens dicit. 

189. peculium, ii, n. Servi nihil ad legis normam possidebant, 
sed domini saepe eis aliquid pecuniae quam sibi retinerent, 
permittebant, quae peculium dicebatur. 

nos urbem colimus tenui tibicine fultam 

magna parte sui; nam sic tabentibus obstat 

vilicus et, veteris rimae cum texit hiatum, 195 

securos pendente iubet dormire ruina. 

vivendum est illic, ubi nulla incendia, nulli 

nocte metus, iam poscit aquam, iam frivola transfert 

Ucalegon, tabulata tibi iam tertia fumant: 

tu nescis; nam si gradibus trepidatur ab imis, 200 

ultimus ardebit quem tegula sola tuetur 

a pluvia, molles ubi reddunt ova columbae. 

lectus erat Codro Procula minor, urceoli sex 


191-192. Sententia interrogativa rhetorica. Responsio enim est.: 

Nemo. Praeneste, Tibur, Gabii urbes sunt in Latio, Volsinii 
vero in Etruria. Significatus: in frigida Praeneste etc. ne¬ 
mo incendia, nemo tectorum casus timet. Romae magno 
vivitur periculo propter cotidiana incendia et domuum 
ruinas. 

193. urbem sc. Romam. Tibicen, inis m. (a tibia-cano) trabes 
qui sustinet aliquid. Fultam a fulcio, fulsi, fultum, fulcire. 

194. nam sic tabentibus (domibus) obstat nobis vilicus i.e. in¬ 
sularum curator. 

197-198. Mihi Umbricio vivendum est in illa urbe, ubi nulla incen¬ 
dia nullisque sunt nocte metus. Haec sententia imperso- 
nalis est. 


198. iam poscit aquam ad ignem sc. exstinguendum; frivola 
i.e. inania, vilia, res parvi pretii. 

199. Ucalegon, onis, m. Apud Vergilium haec legimus: «Iam 
proximus ardet Ucalegon» (Aen. 2, 311). Insulae, ubi pau¬ 
peres habitabant, multis tabulatis saepe constabant, quo¬ 
rum superiora praesertim magno periculo habitabantur 
propter frequentes ruinas et incendia. 

200-202. Significatus : Si ignis in primo tabulato originem habuit, 
ille qui in summo tabulato i.e. sub tecto habitat, ultimus 
ardebit, quia nullo modo ignem fugere poterit. 

203. lectus, i, m. i.e. torus, stratum, cubile. Codrus est vir 
quidam pauper. Procula est mulier quaedam quae etsi 
nana, tamen vel pro ea lectus nimis parvus est; urceus, 
i, m. cujus diminutivum est urceolus. 

ornamentum abaci, nec non et parvulus infra 

cantharus et recubans sub eodem marmore Chiron, 205 

iamque vetus Graecos servabat cista libellos 

et divina opici rodebant carmina mures. 

nil habuit Codrus, quis enim negat? et tamen illud 

perdidit infelix totum nihil. Ultimus autem 

aerumnae cumulus, quod nudum et frusta rogantem 210 

nemo cibo, nemo hospitio tectoque iuvabit. 

si magna Asturici cecidit domus, horrida mater, 

pullati proceres, differt vadimonia praetor. 


204. abacus, i, m.: mensa structoria, mensa lusoria. 

205. cantharus, i, m.: poculum, cyathus. Chiro, onis, m.: unus 
e centaurus. Hoc nomen cani erat, qui sub marmoreo aba¬ 
co cubabat, sive vero sive sculpto. 

206. cista, ae, f.: arca, canistrum; libellus est diminutivum a 
liber. 

207. opici: Romani a Graecis opici in derisum appellabantur.; 

210. aerumna, ae, f. aegritudo. «Maeror est aegritudo flebilis, 
aerumna aegritudo laboriosa; dolor aegritudo crucians». 
(Cic. Tuse. 4, 8, 18.) 

frustum, i. n. particula, fragmentum, praesertim panis. 

211. hospitio tectoque nemo pauperem domo sua recipiet, ne¬ 
mo ei tectum, sub quo dormiat, nemo panis micam, 
quam edat, daturus est. 

212. Asturicus patricius idemque dives est; mater : matrona; 
proceres : nobiles, patricii, primores. Cum Romae aliqua 
calamitas publica accideret, tum matronae horridis vesti¬ 
mentis indutae crinibusque passis per urbem ambulabant, 
patres vero vestimenta pulla i.e. nigra et horrida induebant. 

213. Praetor justitium jubet, i.e. debita defert, si qua habuit 
Asturicus. 



Commentarii in D. J. Juvenalis saturam III 


97 


tum gemimus casus urbis, tunc odimus ignem. 

ardet adhuc, et iam accurrit qui marmora donet, 215 

conferat inpensas; hic nuda et candida signa, 

hic aliquid praeclarum Euphranoris et Polycliti. 

haec Asianorum vetera ornamenta deorum, 

hic libros dabit et forulos mediamque Minervam, 

hic modium argenti. Meliora ac plura reponit 220 

Persicus orborum lautissimus et merito iam 

suspectus tamquam ipse suas incenderit aedes. 


214. Significatus: Cum domus divitum igni consumuntur, tum 
ignem damnamus, cum vero pauperum tabernae combu¬ 
runtur, nemo de re curat. 

215. ardet sc. domus Asturici. 

216. conferat inpensas: impensae sunt res ut: linus, lapides, 
testae, harena, ligna ceteraque quibus ad domum aedifi¬ 
candam opus est. 

217. Euphranor, oris,' n. pictor et sculptor Atheniensis fuit, qui 
saeculo quarto a. Cfr. n. floruit. 

Polyclitus, celeberrimus pictor Atheniensis, qui saeculo 
quinto a. C. n. floruit. 

218. haec, sc. matrona ditissima, ornamenta deorum i.e. signa, 
statuas deorum. In Asia mos erat templa deorum signis 
ornare, qui mos Romam quoque invasit. 

219. foruli seu loculi erant loci, ubi libri reponebantur. Miner¬ 
va erat dea custos sapientium, mediam sive quia ponitur 
in media parte loculorum sive quia tantum dimidian par¬ 
tem deae exprimebat caput sc. et pectus. 

220. modius vel modium mensura est. argentum, hoc est vasa 
argentea. Saepe vasa argentea signata erant, unde vim pe¬ 
cuniae optinebant. 

221. Persicus, cujus domus igni combusta est, plura et meliora 
vasa accepit quam quae prius habuit, unde donis ditior 
factus est quam ante incendium fuit et jure iam suspica¬ 
tur se ipse ignem in domum suam injecisse. 

si potes avelli circensibus, optima Sorae 

aut Fabrateriae domus aut Frusinone pacatur 

quanti nunc tenebras unum conducis in annum. 225 

hortulus hic puteusque brevis nec reste movendus 

in tenuis plantas facili diffunditur haustu. 

vive bidentis amans et culti vilicus horti 

unde epulum possis centum dare Pythagoreis. 

est aliquid, quocumque loco, quocumque recessu, 230 

unius sese dominum fecisse lacertae. 

plurimus hic aeger moritur vigilando (sed ipsum 

languorem peperit cibus inperfectus et haerens 


223. si potes avelli: si potes relinquere ludos circenses, quos 
Romani multum amabant et in circo Maximo spectabant. 
Sora, Fabrateria, Frusino urbes in Latio sunt. 

224. paratur : emitur. Significatus : Quanti Romae cubile tene¬ 
brosum in annum conducitur vel emitur tanti in minoris 
Latii urbibus conducitur vel emitur optima domus. 

226. hic sc. Sorae, Fabrateriae, Frusinone haberi potest parvu¬ 
lus hortus puteusque, cujus aqua hauriri potest sine fune 
et diffundi in tenues arbores oleraque. 

228. Tu, o Juvenalis, vel tu, o amice, vive ut vilicus, qui amat 
bidentem et hortum bene cultum. Bidens est instrumen¬ 
tum ferreum, quo terram colimus. 

229. epulum, i, n. idem valet atque epulae, arum, f. centum Py¬ 
thagoreis: asseclis Pythagorae. Pythagoras nullas carnes 
edebat oleribusque tantum vescebatur. 

+ 

230. Significatus: non parvi est momenti tantum soli posside¬ 
re, quantum lacerta occupat. Lacerta est parvum animal 
in Italia ubique vivens. 

232. Significatus: hic sc. Romae multi fiunt aegroti et multi 
aegroti moriuntur quia non possunt dormire. 

233. cibus inperfectus: cibus non concoctus; non confectus. 

ardenti stomacho); nam quae meritoria somnum 

admittunt? magnis opibus dormitur in urbe. 235 

inde caput morbi, raedarum transitus arto 

vicorum inflexu et stantis convicia mandrae 

eripient somnum Druso vitulisque marinis. 

si vocat officium, turba cedente vehetur 

dives et ingenti curret super ora Liburna 240 

atque obiter leget aut scribet vel dormiet intus; 

namque facit somnum clausa lectica fenestra. 

ante tamen veniet: nobis properantibus opstat 

unda prior, magno populus premit agmine lumbos 


234. meritoria: sc. ea quae pretio emuntur. Hic: cubicula, quae 
tanto pretio Romae conducuntur. 

235. opibus: magna pecunia; magna pensione. 

236. inde caput morbi: ex hoc quod omnia tam carissima Ro¬ 
mae sunt initium morbi est. Raeda, a e, f, est currus genus 
quod quattuor rotas habet. Vox est gallica, unde rem Ro¬ 
mani acceperunt. 

237. Apud Romanos currus saepe a bubus trahebantur, convi¬ 
cia vero ab hominibus, qui boves agebant, fiebant, ut bo¬ 
ves citius procederent, mandrae, ae, f. idem valet atque ar¬ 
mentum, i, n.; armentum sunt multi boves, vaccae, turi 
una sumpti. 

238. D rusus, i, m. vir quidam Romanus, qui alte dormiebat. 
Apud antiquos fama erat vitulos marinos, quod piscium 
genus est, altissime dormire. 

240. super ora Liburna: supra capita in lectica forma navis li¬ 
burnae exstructa. 

241. obiter: in via, dum iter facit. 

242. facit sommum: conciliat somnum. 

243. ante tamen veniet sc. quam nos, quam ego Umbricius ve¬ 
niam ad patronum meum. 

244. unda sc. populi, sequens praecedentem figuram navis li¬ 
burnae dicit populum undam facere et impedire iter pau¬ 
peri, qui debet vi sibi viam aperire per magnam multitu¬ 
dinem populi. 

qui sequitur; ferit hic cubito, ferit assere duro 

alter, at hic tignum capiti incutit, ille metretam. 

pinguia crura luto, planta mox undique magna 

calcor, et in digito clavus mihi militis haeret. 

nonne vides quanto celebretur sportula fumo? 

centum convivae, sequitur sua quemque culina. 250 

Corbulo vix ferret tot vasa ingentia, tot res 

inpositas capiti, quas recto vertice portat 

servulus infelix et cursu ventilat ignem. 

scinduntur tunicae sartae modo, longa coruscat 

serraco veniente abies atque altera pinum 


245. 

245-246. 

247. 

248. 

249. 

250. 

251. 

252. 

253. 

254. 

255. 


asser, eris, m. tabula, axiculus, assula, sc. lecticae, tignum 
lecticae, quo servi lecticam portabant. 

hic... alter... sc. vir. tignum, i, n. trabs, metreta, a e, f. 
mensura liquidorum quae circa quadraginta litra continet. 
Servi metretis vinum oleum aquam et similia transpor¬ 
tabant. 

luto a verbo lutare. Lutum: limus, coenum, sordes. 
planta, ae, f. pars inferior pedis. 

clavus militis', clavus caligae, qua milites utebantur. Ca¬ 
liga, ae, f. calceorum genus est, quibus praesertim milites 
utebantur. 

sporta, ae, f. diminutivum sportula, ae, f. sportella, ae, f. 
id quod est in sportula; cenula, celebretur: frecuentetur. 

Romani cum foris cenabant, saepe omnia ad coquendum 
necessaria secum ferebant. 

Cn. Domitius Corbulo, militum dux erat, Claudio et Ne¬ 
rone imperantibus, qui a Tacito corpore ingens dicitur. 
(Ann. XII, 8). 

inpositas capiti: Romani, ut hodie quoque multis in re¬ 
gionibus, res capitibus impositae ab hominibus, praeser¬ 
tim mulieribus, transportabant. 

Ad ignem ineundum Romani carbones candentes domo su¬ 
mebant, ac sub cinere condebant. 

modo: recenter, nuper. 

coruscat : agitatur, movetur, vibrat, abies sc. lignum ad 
aedificandas domus; sartae a verbo sarcio, sarsi, sartum, 
sarcire. 

serracum vel sarracum, n. genus currus: plaustrum. 

plaustra vehunt, nutant alte populoque minantur. 

nam si procubuit qui saxa Ligustica portat 

axis et eversum fudit super agmirta montem, 

quid superest de corporibus? quis membra, quis ossa 

invenit? obritum vulgi perit omne cadaver 60 

more animae, domus interea secura patellas 

iam lavat et bucca foculum excitat et sonat unctis 

striglibus et pleno componit lintea guto. 

haec inter pueros varie properantur, at ille 


256. minantur populo, quia possunt ex serraco cadere et cives 
conterere. 

257. saxa Ligustica : marmora ex Liguria Romam advecta. 

258. axis, is, m. circa quem rotae volvuntur. 

fudit super agmina montem: fudit saxa super cives prae¬ 
tereuntes et eos conterit. 

259. quid superest de corporibus? Sententia interrogativa rhe¬ 
torica: responsio: nihil superest, nihil restat de corpori¬ 
bus hominum praetereuntium. 

quis... invenit? Responsio: Nemo. Sententia interrogativa 
rhetorica. 

260. omne cadaver: totum corpus in nihilum reducitur. 

261. domus: id est ii qui sunt domi sc. servi, secura; sine cura, 
nihil timentes. 

patella, ae, f. vasum idem ac patina, patena, ae, f. a verbo 
patere. Hoc loco utensilia, quibus in culina coqui utuntur. 

262. bucca foculum excitat sc. ore flando, ventum faciendo; 
subjectum est domus, metonimice pro eis, qui in culina 
laborant. 

263. strigilis, is, f. instrumentum ex cornu vel ex metallo factum 
ad corpus mundandum, gutus vel guttus, i, m: urceus. 
Ii qui convivis vinum dabant, ut minutatim vinum funde¬ 
rent, tali urceo utebantur ut guttatim vinum fundere pos¬ 
sent, unde a guttis gutus dictum. 

linteum, i, n: pannus ex lino confectus: mappa seu man¬ 
tele. 

264. pueros: servos; at ille; dominus. 

iam sedet in ripa taetrumque novicius horret 265 

porthmea nec sperat caenosi gurgitis alnum 

infelix nec habet quem porrigat ore trientem. 

respice nunc alia ac diversa pericula noctis: 

quod spatium tectis sublimibus unde cerebrum 

testa ferit, quotiens rimosa et curta fenestris 270 

vasa cadant, quanto percussum pondere signent 

et laedant silicem, possis ignavus haberi 

et subiti casus inprovidus, ad cenam si 

intestatus eas: adeo tot fata, quot illa 

nocte patent vigiles te praetereunte fenestrae. 275 

ergo optes votumque feras miserabile tecum, 

ut sint contentae patulas defundere pelves. 

ebrius ac petulans, qui nullum forte cecidit, 

dat poenas, noctem patitur lugentis amicum 

Pelidae, cubat in faciem, mox deinde supinus: 280 


265. in ripa sc. Acherontis. 

266. portmea: porthmeus, i. Charontem; alnum: navem. 

269. cerebrum: caput. 

270. testa: tegula, ferit: offendit, curtus, a, um: defectivus; ri¬ 
mosus: dehiscens, hians. 

272. silex, silicis: saxi genus durissimum. 

273. casus, us: mors, mortis, f. 

274. intestatus: sine testamento, adeo tot fata: tot mortes acci¬ 
dere possunt quot sunt fenestrae apertae de quibus vasa 
in caput tuum cadere possunt ac te occidere. 

276. optes orationes fundas ad deos, ut te salvum faciant; 
votum: testamentum. 

277. ut sint ( fenestrae ) contentae defundere tantum catinos pa¬ 
tentes nec quicquam peius, pelvis, is, f. i.e. vasum, i.n. 

278. ebrius: ebriosus, vinolentus; petulans: furiosus. 

279. patitur noctem Pelidae (Achillis) lugentis amicum (Patro¬ 
clum) mortuum. 

280. cubat in faciem: cubat pronus (contrarium: supinus). 

ergo non aliter poterit dormire; quibusdam 

somnum vix jacit, sed quamvis inprobus annis 

atque mero fervens cavet hunc quem coccina laena 

vitari iubet et comitum longissimus ordo, 

multum praeterea flammarum et aenea lampas. 285 

me, quem luna solet deducere vel breve lumen 

candelae, cuius dispenso et tempero filum, 

contemnit, miserae cognosce prohoemia rixae, 

si rixa est, ubi tu pulsas, ego vapulo tantum. 

stat contra starique iubet. parere necesse est; 290 

nam quid agas, cum te furiosus cogat et idem 

fortior? «Unde venis» exclamat, «cuius aceto, 

cuius conche tumes? quis tecum sectile porrum 


281. aliter: nisi occiso aliquo ebriosus poterit dormire? 
quibusdam sc. hominibus; facit i.e. conciliat somnum. 

282. inprobus: sceleratus, depravatus. 

283. coccina laena: purpurea vestis. Coccinus, a, um: purpu¬ 
reus; laena, ae, f. est vestimenti genus grave. 

Significatus: quamvis quidam sit vir malus et vinolentus 
tamen cavet virum illum (divitem et potentem) quem iubet 
vitari purpurea laena et comitum magna copia et multae 
taedae et lampadae aeneae. 

286. deducere: reducere; breve: lumen quod per breve tempus 
durat. 

287. tempero: moderor, lumen pro necessitate do, quo longius 
candela lucem faciat; contemnit: non timet sc. vir vino¬ 
lentus et rizosus me. 

288. prohoemia: initia. 

289. vapulo: pulsor. Vapulo formam activam habet, significa¬ 
tum vero passivum, ut et verba veneo, fio. 

290. stat contra sc. grassator; parere: oboedire ei necesse est. 

292. fortior quam tu. acetum, i, n. Romani, qui pauperes erant, 
saepe acetum vino aqua mixtum pro vino bibebant. 

293. tumes: plenus es; conche pro concha, ae, f. conchilium, 
ii, n. quis... sutor tecum comedit sectile porrum et labra 
elixi vervecis. Porrum, i, n. vel porrus, i, m. herbae genus 
edibile est. 

sutor et elixi vervecis labra comedit? 

nil mihi respondes? aut dic aut accipe calcem. 295 

ede ubi consistas: in qua te quaero proseucha ?» 

dicere si temptes aliquid tacitusve recedas, 

tantumdem est: feriunt pariter, vadimonia deinde 

irati faciunt. Libertas pauperis haec est: 

pulsatus rogat et pugnis concisus adorat 300 

ut liceat paucis cum dentibus inde reverti. 

nec tamen haec tantum metuas; nam qui spoliet te 

non derit clausis domibus postquam omnis ubique 

fixa catenatae siluit compago tabernae. 


294. vervex vel verbex vel berbex, ecis, m. arietis castrati caro 
est. Labrum, i, n. hic balneum indicat, hoc est magnum 
catinum in quo vervex elixatus est. 

295. nil: nihil, calx, calcis, m, vel f. calcaneum, i, n. 

296. ede: dic; proseucha, ae, f. est domus orationis ut synago¬ 
ga, ae, f. templum, i, n. In qua te quaero proseucha? in¬ 
terrogativa rhetorica negativa. Nam responsio negativa 
exspectatur: in nulla enim potest consistere aede sacra. 
Apud antiquos mos viguit, qui adhuc apud nonnullas gen¬ 
tes viget, eos qui in templis refugia petiverunt sub deorum 
protectione esse nec quisquam eos tangere posse. 

298. tantundem est: idem est, nihil rem mutat; pariter: eodem 
modo. 

vadimonium, ii, n. cum auten in ius vocatus fuerit adver¬ 
sarius ni eo die finitum fuerit negotium, vadimonium 
ei faciendum id est, ut promittat, se certo die reversurum 
esse. (Gai Inst. 4, 184.) Pecunia deposita ante iudicem, 
quam accusatus amittebat, nisi die statuto veniret ante 
iudicem quoque vadimonium dicebatur. 

301. reverti sc. domum. 

302. haec id est pericula; spoliet a spoliare: nudat, privat. 

303. derit clausis domibus: deerit clausis domibus. Domibus 
est in casu dativo. Significatus: is, qui te spoliat in media 
via, veniet quoque in clausas domos postquam in tota ur¬ 
be omnis ianua compagine serrata est. 

Compago, inis vel compages, is, f., vinculum. 

interdum et ferro subitus grassator agit rem: 305 

armato quotiens tutae custode tenentur 

et Pomptina palus et Gallinaria pinus, 

sic inde huc omnes tamquam ad vivaria currunt. 

qua fornace graves, qua non incude catenae? 

maximus in vinclis ferri modus, ut timeas ne 310 

vomer deficiat, ne marrae et sarcula desint. 

felices proavorum atavos, felicia dicas 

saecula quae quondam sub regibus atque tribunis 

viderunt uno contentam carcere Romam. 


305. ferro : gladio, sica, cultro. 

308. sic inde huc: ita ex palude Pomptina et ex pineto Gallina¬ 
rio omnes grassatores Romam veniunt. Vivarium, ii, n., 
piscina, ubi veteres pisces tenebant donec eis vescerentur. 

309. Qua (non) fornace graves, qua non incude catenae? ac. ex 
qua... non proveniunt? Interrogativa rhetorica. Ex omni¬ 
bus fornacibus et ex omnibus incudibus graves catenae 
proveniunt ut tot grassatores in carcerem detrudantur. 
Tot homines scelerati sunt ut fabri catenas vix suppeditare 
possint, quibus in carcerem detrudantur. 


310-311. Significatus : maximam partem ferri ad vincula facienda 
adhibemus, tot pessimos homines habemus, ut iam time¬ 
mus ut ferrum ad aratrorum vomeres et ad marras et ad 
sarcula facienda desit. 

vomer, eris, m. est pars aratri quae terram secat. 

marra, ae, f. instrumentum quo agricolae malas herbas 

exstirpant. 

sarculum, i, n. instrumentum ad terram rumpendam her¬ 
basque malas extirpandas. 

311. ordo generationis: filius, pater, avus, proavus, abavus, ata¬ 
vus, tritavus. Hoc loco proavorum idem valet ac maiorum. 

313. Romani tres imperii formas habuerunt: regnum, rempu- 
blicam uniusque dominatum. 

Tribuni erant plebis tutores, cum respublica floruit. 

3J4. uno... carcere sc. Mamertino carcere, qui adhuc sub Capi¬ 
tolio videri potest. 

his alias poteram et pluris subnectere causas, 315 

sed iumenta vocant et sol inclinat, eundum est; 
nam mihi commota iamdudum mulio virga 
adnuit. ergo vale nostri memor, et quotiens te 
Roma tuo refici properantem reddet Aquino, 
me quoque ad Helvinam Cererem vestramque Dianam 320 
converte a Cumis, saturarum ego, ni pudet illas, 
auditor gelidos veniam caligatus in agros.* 


i 


• * a 


315. his sc. causis, subnectere: addere, adiungere. Causas sc. 
mgirandi ex urbe Roma. 

316. iumenta vocant: boves mugiunt invitantes me ad proficis¬ 
cendum; sol inclinat ad occasum; eundum est: debeo ire. 

317. mulio, onis, m. servus, qui mulos mulasque agit. 

318. ergo vale (o Iuvenalis) nostri memor sc. memor Umbricii. 

319. Iuvenalis natus est in oppidulo Aquino, quod in Latio non 
longe a Roma situm est. Ceres Helvina et Diana Aquina¬ 
tium patronae erant. Antiquitus unaquaeque civitas deos 
deasque habebat, qui eas protegerent, ut hodie quoque 
apud Italos aliasque gentes diversi patroni diversas prote¬ 
gunt civitates, ut Romam Divus Iohannes Baptista, Medio¬ 
lanum Divus Ambrosius, Italiam vero Divus Franciscus 
Asisinas. 

321. converte: voca me Aquinum ab oppido Cumis: ni pudet 
illas sc. nisi pudet saturas tam inepti aestimatoris. 

322. veniam caligatus: veniam caligis calceatus Aquinum situm 
in mediis agris. 


Boleslaus C. Povsic, Latinarum Litterarum Professor 
Bowling Green, Ohio 43402 in Universitate Boulingriensi 
in Foederatis Americae Septentrionalis Civitatibus (U. S. A.) 



CERTAMEN CAPITOLINUM XXVII 


Institutum Romanis studiis provehendis, auspicibus apud Italos 
Administro bonis cultus humani civilisque servandis et Romanae ci¬ 
vitatis Magistro, ad novum prosae Latinae orationis certamen omnes 
omnium gentium Latini sermonis studiosos homines invitat, sperans 
fore ut ex nobilissimorum ingeniorum concertatione aliquid emicet, 
quod Quiritium majestate facundiaque sit dignum. 

Certaminis praemium, quod Urbis Praemium nuncupatur, erit ar¬ 
genteum sigillum, lupam Capitolinam imitatum, honorificentissimum 
Romanae civitatis munus, in basi victoris nomen atque annum et 
diem certaminis praeferens. Huic sigillo Administer bonis cultus hu¬ 
mani civilisque servandis quingenta denariorum Italicorum milia ex 
aerario adici jussit. 

Ceteri petitores, que digni habiti sint, laude ornabuntur. Ex iis 
autem qui victori proximus de agone discesserit, argenteo nummo 
decorabitur, a civitate Romana item donato, qui in antica parte Ca- 
pitoli imaginem, in aversa litterati viri nomen atque annum diemque 
certaminis exhibebit. Huic quoque muneri Administer bonis cultus 
humani civilisque servandis ducenta et quinquaginta milia denario¬ 
rum Italicorum ex aerario jussit addi. 

Scripta quae praemio ornabuntur typis excudenda, si visum erit, 
curabit Institutum Romanis studiis provehendis, ac proinde post 
annum tantum integrum erit auctoribus eadem in lucem edere. 

Institutum Romanis studiis provehendis ad hoc prosae Latinae 
orationis certamen etiam scholarum discipulos adulescentesque om¬ 
nes in Universitatibus studio deditos invitat. Ex iis qui primus de 
agone discesserit honorifica ^ornabitur mentione. Cui centum milia 
quoque denariorum Italicorum adjungentur. 

Exitum certaminis cum diei Urbis natalis, sollemnia celebrabun¬ 
tur, in aedibus Capitolinis, Romanae civitatis Magister renuntiabit. 


LEGES CERTAMINIS 

I) Fictis fabellis, commentariolis historicis, disputationibus phi¬ 
lologis, denique omni prosae eloquentiae genere certare licet: sed 
praestantium ingeniorum nova experimenta Capitolinum Certamen 
requirit. Scripta quibus petitores certabunt ne puerorum gymnasiis 
sint destinata, ne prius in lucem edita, ne alio praemio ornata neve 

laude, neve ex alio sermone sint conversa. Petitores omnes licebit 
certamen adire uno libello . 

Doctorum virorum scripta ne mille et quingentis verbis sint bre¬ 
viora; adulescentium autem scripta ne mille breviora sint verbis. 

II) Quinque libellorum suorum exemplaria vel machinula scrip¬ 
toria perspicue exarata vel typis excusa et tabellariorum diligentiae 
commendata mittant scriptores aemuli ad Istituto di Studi Romani 
— Ufficio Latino — Piazza dei Cavalieri di Malta, 2 — 00153 Roma 
a. d. XVIII Kal. Febr. proximi anni. 

Studiosorum hominum exemplaria non suo tamen distincta sint 
nomine ne in integimento quidem, quo conclusa sunt, sed sententia 
munita, quae eadem inscripta sit scidulae obsignatae, nomen domici¬ 
liumque scriptoris exhibenti. Discipuli vero libellis nomina domicilia¬ 
que subscribant ac tabellam adiciant, in qua scholae vel Universitatis 
ordinis Praeses fidem faciat discipulum, qui ad certamen sit discen- 
surus, vere scholae illius vel Universitatis ordinis auditorem esse. 

III) Quinque viri judices erunt ab Administro bonis cultus hu¬ 
mani civilisque servandis et a civitatis Romanae Magistro et a Prae¬ 
side Instituti nostri delecti. Hi post judicium scidulas resignabunt, 
quae easdem quas scripta probata sententias praeferant. Scripta non 
probata, si repetita, reddentur: sin minus, una cum scidulis obsigna¬ 
tis, tertio exacto mense post judicium publicatum, delebuntur igne. 
Eodem temporis momento adulescentium scripta, quae auctores non 
repetiverint, igni committentur. 


D. Roma Kal. Jun. a. MDCCCCLXXV ab U. c. MMDCCXXVTII. 
Petrus Romanelli 
Praeses Instituti 



QUIBUS MODIS VERGILIUS RES ORNANDO 

AMPLIFICET 


(I) 


I. — SINGULAS RES ET FACTA EXPONIT 

In quoqumque Vergilii operum loco ea inveniri potest cupiditas 
quae singulas res et facta in exprimendo quaerit, quae omnia brevi¬ 
ter et bellissime exprimit, quae denique sermonem ea amplificat ele¬ 
gantia qua noster poeta longe eminet. Quae quidem amplificatio hos 
fere adhibet modos. 

1. — Interdum auctor casus inter se dissimiles lectori praebet. 

Anchisae pertinacia. ( Aen. II, 671-678). — Hoc alterius Aeneidos li¬ 
bri loco tres diversi casus praebentur quibus diversa etiam facta 
respondent: 

A) Primus casus: agit Aeneas a) ferro accingor rursus 

b) clipeoque sinistram insertabam 

c) meque extra tecta ferebam 

B) Secundus casus : agit ejus uxor a) in limine conjux haerebat 

b) complexa pedes 

c) patri tendebat Iulum 

C) Tertius casus: uxor orat a) si periturus abis et nos rape in 

omnia tecum 

b) sin . . . spem ponis in armis, 

hanc . . . tutare domum. 

et instat a) cui parvus Iulus 

b) cui pater 

c) et conjux . . . relinquor? 

2. — Interdum auctor quae cuique rei vel homini propria sunt praebete 

Totius poematis praefatio. ( Aen . I, 1-7). — Ideo heros quem Vergi¬ 
lius efferre vult '—poematis et idem princeps— non ipse Aeneas, sed 
ille est vir Trojae qui primus ab oris Italiam . . . venit. Qui qui¬ 

dem quodam quasi deorum signo insignitus veniebat, id est, fato 
profugus. Nec satis est Italiam venit dicere. Accuratius explicandum 
est Laviniaque litora. Aliis insuper notis hic profugus ornatur: terris 
pactatus et alto, multa bello passus. 

Diva Venus, venatricis induens vestes, sese offert Aeneae. (Aen. I. 
324-325). 

In versu 321 et sequentibus hujus primi libri Venus orat Aenean 
e jusque comites: 

monstrate, mearum 

vidistis si quam hic errantem forte sororum 

Dea tamen non ea solum quae vult scire narrat, sed tria addit 
signa quae suas sorores manifestare possunt: 

succinctam pharetra et maculosae tegmine lyncis, 
aut spumantis apri cursum clamore prementem. 


3. — Interdum ipsa facta singillatim ostenduntur. 

Junonis verba. (Aen. I, 3948). — In libro I, versibus 39-48, mirari 
possumus perscriptas plurimas res quibus Palladis potestas exprimi¬ 
tur: Pallasne exurere classem potuit . . . summergere ponto . . ? 
ipsa . . . disjecit . . . evertit . . . corripuit . . . infixit . . ? 

At nunc contra vide quae sit deorum reginae, Jovis sororis et 
conjugis, vera potestas: 


una cum gente tot annos 

bella gero. 

Juno Aeolum adloquitur. (Aen. I, 69-75). — Cum dea ruinam populi 
inimici orat qui mare Italiam versus navigat, his utitur verbis: 

incute vim ventis . . . obrue . . . aut age ... et disice . . . 

Deinde tamen magna cupiditate ea omnia dicendi, quae lectori 
quodam modo delectationi esse possunt, poeta fuse loquitur de 
Nympha quam ei conubio jungere dea promittit. 



Quibus modis Vergilius res ornando amplificet 

4. — Interdum primis narrationis elementis variae adnotationes addi- 
ciuntur. 

Aeolus, rex ventorum. ( Aen. I, 52-58). — Hoc idem auctor assequitur 
copia adnotationum quibus prima orationis elementa vestire solet. 
Ideo in versibus 55-56, quorum praecipua elementa duobus tantum 
verbis — illi fremunt — constituuntur, tres insuper adduntur adnota¬ 
tiones ad ventos describendos. Nam venti indignantes apparent, fre¬ 
munt magno cum murmure et circum claustra. Item Aeoli actio non 
paucis verbis describitur: 


celsa sedet Aeolus arce 

spectra tenens mollitque animos et temperat iras. 

Quare rerum et elegantia in multis Vergilii versibus inveniri po¬ 
test. Sic in versu sequenti videmus eosdem ventos omnia ferre rapi¬ 
dos. Haec omnia poterant exprimi per caelum et terram vel per 
terram et mare. Sed poeta conjunxit in uno versu haec tria elemen¬ 
ta maxima cum simplicitate et dixit: 

maria ac terras caelumque profundum. 


5. — Interdum adjuncta loci, instrumenti et temporis apponuntur. 

Juppiter solatur Venerem. {Aen. I, 265-266). — Cum Juppiter Pater 
Venerem solatur, futuram Romae et Aeneae majestatem praedicens, 
tempus diligentissime simul indicit quo illa evenient: 

tertia dum Latio regnantem viderit aestas 
ternaque transierint Rutulis hiberna subactis. 

Mercurii legatio. {Aen. I, 300-301). — In his versibus scribit Vergilius: 

volat ille per aera magnum 
remigio alarum. 

Animadvertendum hic lectori arbitramur duo complementa, aliud 
loci — per aera magnum —, aliud instrumenti — remigio alarum —,. 
quae Vergilius extollit, quamvis prima specie redundent, suam expli¬ 
cationem invenire in versu 301: 


ac Libyae citus adstitit oris. 



112 


J. Aspa 


Praesto equidem Mercurius ad Libyae oras venit. Quod bene no¬ 
tandum est, nam aer percursus magnus fuit. Et idem celerrimus per¬ 
venit quia remigio alarum usus est. 

Diva Venus historiam Didonis narrat. (Aen. I, 369-370). — Venus 
historiam Didonis desinit qui sint quaerens ei quibuscum nunc col¬ 
loquitur suamque cupiditatem ad ea extendit quae in praesentia ma¬ 
ximae curae sunt: unde veniant et quo iter teneant. 


6. — Aut denique aliqua quasi visenda res narrationi additur. 

Aeneae venatio. (Aen. I, 193). — Res certe visenda est in venatione 
Aeneae consulto eloqui cervos a se humi fusos numerum navium 
aequare. 

Horum omnium generum alia exempla in locis Vergilii, quos 
nunc suo ordine dispositos afferimus, invenies. 


B. II, 20; B. VII, 61-64; 65-66; B. X, 29-30; G. I, 341-342; 444; 461-463; G. II, 

4344; 63-64; 110-113; G. III, 300-303; 407408; 473; B. IV, 144-146; 198-199, 222; 

407408; 475477; E. I, 459460; E. II, 364-366; 391-393; 406; 527-528; E. III, 38; 
119-120; 149; 242; 262; 269; 345-348; 358-359; 464; 500; 528; 555-556; 602-603; 613- 

615; 682-683; E. IV, 61; 151; 211-213; 219; 239-240; 291-294; 307-308; 346; 421423; 

456; 475; 579-583; 615-616; 648-650; 672-674; 686-687; E. V, 19-20; 67-69; 168; 323- 

325; 327; 627-628; 661; 663; 664; 685-686; 715-716; 746; 796-797; 830-832; 858-859; 

E. VI, 6-8; 113; 214; 322; 363-364; 390; 404; 461462; 490; 494497; 643; 681-683; 

704-705; 756-758; 858-859; 891-892; E. VII, 15-18; 4144; 59; 86-88; 89-91; 100-101; 

131; 149; 163-165; 173-176; 183-186; 249-251; 290-291; 342; 347; 351-353; 385-386; 

468469; 578-579; 618-619; 624-625; 626-628; 632-640; 642-644; 686-690; 814-817; E. 
VIII, 10-14; 45; 79-80; 98-99; 131-132; 177-178; 247-248; 266-267; 316-318; 326-327; 

429430; 486; 545; E. IX, 4; 8; 237-238; 258-259; 309; 319; 433434; 479480; 526- 

527; 723; 808-810; E. X, 113-114; 482485; 784-786; E. XI, 8-11; 368-369; 592; 638- 
639; 860-862; 881-882; 898-900; E. XII, 197-199; 219-221; 268-269; 273-274; 389-390; 

510-512; 600; 624; 900; 917-918. 


Jesus Aspa, C. M. F. 

In Instituto Bilbilitano Latinarum Litterarum Professor 
Colegio Menor, CALATAYUD (Zaragoza) 




CICERO IN SCRIPTO “DE OFFICIIS” 
PRAECEPTA MORALIA NOBIS PRAEBET 


Duorum primorum hujus opsris librorum, ad Marcum filium 
missi, summus Romanorum orator argumenta sumit a Panaetio, gra¬ 
vissimo Stoicorum, atque ab opusculis, nunc amissis et perditis, ad 
mores pertinentibus Posidonii Apamensis Stoici, qui Panaetium audi¬ 
verat. Neque dubium est quin Arpinas Panaetium secutus sit: nam 
ipse confitetur: «Quem ( Panaetium ) nos, correctione quadam adhibi¬ 
ta, potissimum secuti sumus» *. Tertio vere libro, quem suum esse 
declarat his verbis: «Hanc igitur partem relictam explebimus, nullis 
adminiculis, sed, ut dicitur, Marte nostro» 1 2 , a Stoicis ac Peripateticis 
Graecis multa hausit praesertim a Cratippo Mytilenensi, Pompei Ci- 
ceronisque amico. 

Nos autem videamus quid in tribus libris de justitia, fortitudine 
ac temperantia Tusculanus sapiens sentiat. 

In primo omnia morum praecepta verbis declarat Cicero, qui qui¬ 
dem de honesti originibus disputat: primum veri inquirendi atque 
investigandi utilitatem exitus leviter perstringit ac gravissimos erro¬ 
ris ignorantiaeque, deinde virtutis pretium in actionibus atque in reli¬ 
gione consistere, quae omnes homines inter se bene vivere firmiter 
jubet, plane adprobat praeclarus orator. Qui asserit justitiae primum 
munus nemini nocere atque omnes beneficio afficere ac fidem ser¬ 
vare, scilicet dictorum conventorumque constantiam et veritatem. 
Fortitudinem laudabilem esse quod justita numquam vacet et homi¬ 
num utilitatem afferat contendit Cicero, qui vituperat eos, qui animi 
magnitudine maxime excellunt et sese ad rem publicam et ad mag¬ 
nas res gerendas accomodare prorsus noluerunt: nam bonorum om¬ 
nium civium est rei publicae curas sumere. 

Postremo aequabilitatem in naturae nostrae regula, in decore 
atque in necessitatibus ita constare, ut in singulis universis vitae 
actionibus nullam discrepantiam exhibeamus, postea officia dispa- 
rium aetatum ac quid deceat et quid aptum sit personis, tempori¬ 
bus demonstrat. Qui, cum haec plurimis verbis explicet, Romanam 
potentiam ac vitae usum semper qaerit, et, morum civium suorum 
eximius moderator, dolet quod vitia domi atque in foro tam impu- 


1. Cic., De Officiis, lib., III, cap. II, n. 7. 

2. Cic., Id., lib. III, cap. VII, n. 34. 

dentius praevaleant. In infames sacri juris privati publicique viola¬ 
tores acerbius invehitur; et illi quod ad virtutem hac bonitatem 
attinet magnopere studet, et Romanorum perditos mores ut corrigat 
sibi proponit et de virtute praecepta tradit. 

In Ciceronis verbis vir sapiens animadvertitur, qui melioris ae- 
quiorisque generis humani, quo ille vitam agit, desiderio flagrat, et 
in patriam et in universos homines summam ejus caritatem trepi- 
• dare assidue animadvertimus. 

In secundo libro honestum ab utili numquam secerni posse cla¬ 
rissime declarat orator, qui scribit si qui fuerunt, qui confusa cogi¬ 
tatione honestatem ab utilitate atque istam ab illa secretam distin¬ 
xerint, non ita philosophos summa auctoritate judicare; nam profa¬ 
num vulgus, quod philosophicas res minime perspiciat, ut versutos 
callidosque homines admiraretur ac malitiam sapientiam judicaret, 
semper stulte inductum esse. 

Deinde cum de utili honestoque inter se conjunctis ac necessariis 
disputavisset, ea quae ad usum hominum atque ad vitam tuendam 
pertinent, clarius demonstrat Arpinas. Sed ut minime dubitari po¬ 
test, quin homines plurimum hominibus et prosint et obsint, ita vir¬ 
tutis est et conciliare animos hominum et ad usus suos adjungere 
et cohibere motus animi turbatos et oboedientes efficere rationi et 
iis, quibuscum congregamur, uti moderate et scienter. Ut aliorum 
animos nobis comparemus, nihil aptius est quam diligi; nihil alie¬ 
nius quam timeri. Bonam famam consequimur in homines amore, 
in fide quam nobis committunt cives nostri et in admiratione illo¬ 
rum, qui dignos laude atque honore nos judicant. Amorem adquiri- 
mus alios beneficio afficiendo, fidem prudeutia atque justitia comi¬ 
tibus, admirationem singularibus virtutibus, quae vulgus inducant ut 
ad amplissimos honores nos extollat. 

Summus orator nobis praecepta dedit, quae ab Ecclesiae Patribus 
suscepta, praesertim a sancto Augustino, transmissa sunt nobis, qui 
haud dubie meliores ac sapientiores essemus, si ea omnino coleremus. 

Juvenes nostri vero, qui honoris et nominis causam appetunt, vi¬ 
deant ne utile ab honesto umquam separent dum quodlibet publico¬ 
rum munerum curriculum adsumunt. 


Aemilius Piovesan, Litterarum Latinarum Professor 
Via Fontane, 111 

ORESTES BADELLINO 


1896 - 1975 


Orestes Badellino Augustae Taurinorum die vicesimo altero men¬ 
sis februarii MCMLXXV e vita decessit. 

Sanctae Victoriae de Alba, in Pedemontio, anno MDCCCXCVI na¬ 
tus est. Augustae Taurinorum litterarum et jurisprudentiae laureas 
feliciter consecutus, litteras docuit, primum Clarasci, prope Albam 
Pompeiam, deinde Augustae Taurinorum in Lycaeo a Massime d’Aze- 
glio nuncupato. 

Magister fuit optimus, quem discipuli attentissime audiebant et 
valde diligebant. Munus hoc didacticum usque ad virium suarum li¬ 
mitem perficere studuit. Sed labores scholastici, quamquam eos sum¬ 
ma cum conscientia agebat, ei satis non erant. Non solum libros 
optimos scripsit de lingua latina, de lingua graeca necnonde historia 
antiqua, sed lexicon 1 monumentale excogitavit, quod Sancto Ponti¬ 
fici Johanni XXIII dicatum est et de quo nihil melius quam ipsa 
Sanctae Sedis verba rescribere potui: 

«Ex ingenii doctrinaeque fructibus, quos Augusto Pontifici fre¬ 
quentes catholicorum exhibet pietas, volumen abs te Ipsi nuper obla¬ 
tum, quod «Dizionario della Lingua Latina» inscribitur, Sanctitati 
Suae accidit gratissimum. 

«Duplicem enim hoc magnae molis opere assecutus es laudem et 
utramque merito: alteram ob amplissimam eruditionis copiam, qua 
te exornatum ostendis, alteram ob incepti opportunitatem, cum 
huiusmodi lexicon adiumentum non tenue omnibus Latinae linguae 
studiosis allaturum esse videatur. 

«Mens tibi in operoso labore suscipienda ea fuit, ut non solum 
voces dictionesque traderes ex optimis Romanorum scriptoribus de¬ 
lectas, verum etiam, quod magni momenti est, ut vel novissima vul¬ 
gatae linguae vocabula latina interpretatione donares. Quo fit ut ad 
expolitae Latinitatis consuetudinem ipse viam quasi sternas, atque 
in aperto declares, quanta dicendi elegantia et facilitate Romanorum 
sermo apte ad res novas significandas adhiberi queat». 

Sicut apparet e praedicti operis mole et perfectione, Amici nos¬ 
tri patientia artem et eruditionem ejus aequabat. Quam patientiam 


1. Dizionario Italiano Latino, in correlazione con il Dizionario della Lin¬ 
gua Latina Georges-Calonghi. Edidit Rosenberg et Sellier. Augustae Taurino¬ 
rum. 1962. 

iterum demonstravit cum librum valde desideratum 2 , sed a viro ma¬ 
gis audaci quam culto inchoatum, propter hujus amicitiam, summa 
cum benevolentia ter quam optime castigavit. Orestes enim non so¬ 
lum humanitatem coluit, sed homo fuit facillimus atque humanissi¬ 
mus. Etsi ornatissimus erat ac doctissimus, humiles et indoctos non 
sprevit. Immo, omnis zelotypiae expers, eos ad clivos eruditionis as¬ 
cendendos hortabatur et adjuvabat. 

Praeterea vir non fuit qui tantum in litteris valeret. Patriae bis 
serviit, priore alteroque bello mundiali, itaque cruce militari ornatus 
est. Fidissimus quoque erat amicus et dignus laude paterfamilias. 

Una cum Orestis uxore dilecta, liberis optatissimis, nepotibus ca¬ 
rissimis, hominem bonum et praeclarum lugemus. Latinae tamen lin¬ 
guae propugnatorem, fidei vere catholicae cultorem, civem denique 
ex his ultimis qui viri nomine adhuc digni sunt, jam mortuum esse 
credere non possumus. Qua de causa illum generationibus novis in 
exemplum proponamus oportet. 


C. Desessard 

Residence des Collines C 9 
06 MANDELIEU (France) 


2. Quod opus «Assimil» ipsos adversarios arma forte deponere coget. Jean 
Capelle, in Vita Latina n.° 1 (junii 1957). 

Vusage des Grands Debutants des 
lycees et universites. Premiere an- 
nee, tome I. Ed. “Les Belles Let- 
tres”, Paris, 1973. Pag. XVI-453. 

Laudanda sane est Dnna. J. Debut 
quod novam rationem linguae graecae 
tradendae viamque temptaverit, qua 
hodierni alumni universitarii graeco- 
rum cultum, instituta litterasque pe- 
detemptim apprehendant. Novam qui¬ 
dem dicimus rationem, nam J. Debut, 
ut indolem tantum grammaticam in 
tradenda lingua vitaret, praeter ele¬ 
menta initiationis syntheticae quibus 
etiam utitur, linguam graecam ag¬ 
greditur comprehendendam non nullis 
aliis haud parvi momenti utilitatisque 
subsidiis, in quibus memoremus opor¬ 
tet usum seu expositionem morpholo¬ 
gicam, semanticam, syntacticam simul 
perficiendam; quae omnia e textibus 
optimorum scriptorum initium in ex¬ 
ponendo sumunt. Tres partes complec¬ 
titur opus. Prima (“Preliminaires”) 
quasi introductio fit quod ad geogra¬ 
phiam Graeciae, historiam civilem, 
historiam litterariam, linguam grae¬ 
cam cum indoeuropea collatam, so¬ 
nos et litteras, vocabulorum formatio¬ 
nem, declinationem, conjugationem, 
signa (spiritus et accentus), leges pho- 
neticas, ordinem verborum ceteraque 
spectat; altera pars grammaticae tra¬ 
dendae destinatur hanc fere viam in¬ 
sequendo : primum parvus textus 
praeponitur cum vocabulario el com¬ 
mentatione; deinde res quaedam mor¬ 
phologica explanatur et aliquod argu¬ 
mentum ad graecorum humanum cul¬ 
tum spectans exponitur ut denique tex¬ 
tus aliquantulo longior de re quoque 
afferatur notulis seu commentariis 
grammaticis et lexicographicis illus¬ 
trandus. Tertia parte complementa 


grammatica continentur, quae ab alum¬ 
nis consulantur, ad morphologiam, 
syntaxim, etymologiam attinentia. In 
extremo opere indices per utiles pro¬ 
stant nominum propriorum, bibliogra- 
pliiae, tabularum. 

Pjette, F. - Duysink, Fr. — Dialo- 

gues. Textes latins a 1’usage du cy¬ 
cle superieur. Quatrieme edition. 

Ed. H. Dessain, Liege, 1973. Pag. 
434. 

En vera atque mira in edendis tex¬ 
tibus scriptorum latinorum novitas, 
quam nobis hoc opus “Dialogues” 
inscriptum offert. Cujus novitatis ela¬ 
vem operculum voluminis ipsius lec¬ 
toribus praebet: videre enim licet ima¬ 
ginem illam notissimam “Philosophi” 
quod vulgo dicunt, cogitationi dediti 
baculoque innitentis Pompeiisque in 
villa “Boscoreale” inventi, praeter 
alias quoque imagines cum veterum 
tum recentium philosophorum qui fa¬ 
cile dignosci possunt: Seneca, Plato, 
Pascal, Gide, Cicero, Valery, Rostand, 
Rousseau, Moriac... Nam in eo con¬ 
sistit operis novitas ut, certo constitu¬ 
toque argumento, textus scriptorum 
latinorum textusque philosophorum 
recentiorum de eisdem rebus tractan¬ 
tium afferantur ad quoddam qua¬ 
si invisibile colloquium ineundum. 
Ouod auctores sunt assecuti 243 
textibus seu locis optimorum scrip¬ 
torum latinorum quibus determina¬ 
tur argumentum seu res tractanda 
quam plurimis eisque recentioribus 
textibus litterariis aetatis nostrae 
illustranda. Sed non tantum phi¬ 
losophi in colloquium hac ratione ac 
via inducuntur: alumni quoque hodier¬ 
ni eorumque magistri ad eosdem dia¬ 
logos invitantur 725 quaestionum seu 
interrogationum ope quibus cogitata 

ac sensa praeclarissimorum philoso¬ 
phorum omnes nos quasi agitare et re¬ 
tractare possumus de re politica, de 
societate socialique vivendi modo, de 
sensu scientifico, de regulis morum, 
de religione ceterisque maximi mo¬ 
menti cum antiquis tum recentibus 
aisque omnibus perpetuis apud homi¬ 
nes argumentis. Sincero ergo animo. 
auctoribus gratulamur quod tam no¬ 
vam tamque vividam tradendi textus 
latinos rationem invenerunt ad utilita¬ 
tem et jucunditatem alumnorum. 

» 

Sanchez Abellan, F. — Canon Ro¬ 
mano. Fuentes y paralelos literarios 

y comprobantes arqueologicos. Ed. 

Universidad Pontificia, Bibliotheca 

Salmanticensis, VII, Estudios 6. 

Salamanca, 1974. Pag. 164. 

“Canon Romanus" verum exstat 
monumentum atque documentum ma¬ 
ximi momenti in liturgia cum ex so¬ 
brio dicendi genere tum ex solemni 
rithmo quo exaratus est. Quo ratio 
seu structura rithmica e clausulis illis 
metricis exoritur quas Cicero Romam 
intulerat. Duplicem quasi novitatem 
in opere Prof. Sanchez Abellan agnos¬ 
cere possumus: a) Scitam fontium et 
locorum parallelorum Canonis Roma¬ 
ni investigationem —qui loci in scrip¬ 
tis graecis et latinis inveniuntur—, li- 
turgiam et orientalem et occidentalem 
patrumque utriusque Ecclesiae immo 
etiam scriptorum classicorum testimo¬ 
nia sedulo conferendo; b) Judicium 
stilisticum et aestheticum ab auctore 
“cursus rithmici” ope perfectum, prae¬ 
ter alia in dicendo adminicula in qui¬ 
bus "numerus” eminet ceteraque haud 
parvae utilitatis adiumenta, quae in 
dicione graeca et romana jam inde a 
sophista siculo Gorgia apud rhetores 
auctoritate pollent. Hujus investiga¬ 
tionis auctor, theologus sitnulque in re 
philologica classicorum peritus, aptis¬ 
simis cognitionibus instructus videtur 
ad examen ineundum textus liturgici 


ej usque virtutes dotesque rite existi¬ 
mandas. In fine operis est tabula sy- 
noptica quattuor columnis disposita 
ubi textus latinus, publica Ecclesiae 
conversio, A. Udina conversio et con¬ 
versio ab auctore emendata prostant. 
Opus utilius redditur selecta quoque 
recentique de re bibliographia. 

Eisenhut, W. — Dictys Cretensis 
ephemeridos belli Troiani libri a 
Lucio Septimio ex giaeco in latinum 
sermonem translati. Ed. Teubner, 
Leipzig, 1973. Pag. LI1-152. 

In scita operis praefatione primum 
Prof. W. Einsenhut, ut scriptorem 
non omnibus ne mediocriter quidem 
cognitum aliquo modo cognoscendum 
significet, non nulla hoc fine habet: 
quid “Ephemeridos belli Troiani” no¬ 
mine contineatur, quo genere dicendi 
usus sit interpres latinus, quod discri¬ 
men inter “Dictym graecum” et “Dic- 
tym latinum” intersit, quis Septimius 
ille fuerit quaque vixerit aetate, quo 
pacto opus e tenebris codicum felici¬ 
ter ereptus sit. Deinde Prof. W. Ein¬ 
senhut longiorem producit orationem 
de codicum traditione qua ad nos 
opus Dictys Cretensis pervenit minu¬ 
tissimis commentariis de historia et 
descriptione codicum interpretationis 
latinae “Ephemeridos belli Troiani”, 
prout editio in primis critica expostu¬ 
lare videtur. Denique textus latinus 
apparatu critico instructus insequitur 
reliquas voluminis paginas occupans, 
quarum ultimis papyrus ad Tebtunim 
et ad Oxyrhynchum inventa indexque 
nominum per utilis ad locos consulen¬ 
dos continentur. 

Papanikolaou, A. D. — Xenophontis 
Ephesii Ephesiacorum libri V de 
amoribus Anthiae et Abrocomae. 
Ed. Teubner, Leipzig, 1973. Pag. 
XX -117. 

i 

Prof. A. D. Papanikolaou, qui hanc 

editionem Xenophontis Ephesii operis 
quod Ephesiacorum libri V de amori¬ 
bus Anthiae et Abrocomae inscribitur, 
curavit, nos certiores facit luculentis¬ 
sima praefatione, in qua praecipuas 
libelli quaestiones illustrare intendit ut 
aliquid lucis eisdem afferat de tempo¬ 
re nempe et natura compositionis lit¬ 
terariae, de codicibus inventis, de co¬ 
dicum varia traditione, quo modo Xe¬ 
nophontis Ephesii “mythistoria” ab 
inlustribus in re philologica viris trac¬ 
tata sit atque investigata. Praefatione 
peracta conspectus fit librorum per 
praecipuas editiones, versiones, con¬ 
jecturas et emendationes, dissertatio¬ 
nes varias, sigla demum discurrendo. 
Opus de more apud Teubnerianas 
aedes apparatu critico instruitur et 
in fine indicibus nominum et verbo¬ 
rum locupletatur. 

Rocha - Pereira, M. H. — Pausa¬ 
niae Graeciae descriptio, vol. I, li¬ 
bri I - IV. Ed. Teubner, Leipzig, 
1973. Pag. XXV-358. 

Praeter non nullas praefationis pa¬ 
ginas editionibus, dissertationibusque 
selectis dicatas, maxima ejusdem pars 
codicibus operis describendis destina¬ 
tur. Quod in critica editione opportu¬ 
nissimum jure videtur. Praemissis 
memoratisque nominibus virorum doc¬ 
torum qui de Pausaniae codicibus dis¬ 
seruerunt (J. H. Schubart, PI. Hitzig, 
Fr. Spiro) ad singulos codices descri¬ 
bendos Prof. M. H. Rocha - Pereira 
operam suam scite seduloque navat: 
Venetum gr. 413, Leidensem B. P. G. 
16 L, Parisinum gr. 1400 qui praeci¬ 
pui aestimantur aliosque magni mo¬ 
menti qui in traditione manu scripta 
insequuntur. Textus graecus paginas 
1-358 amplectens apparatu de more 
critico instructus apparet; ibi quattuor 
libri primi Pausaniae Graeciae de¬ 
scriptionis continentur, quorum videli¬ 
cet argumentum habes: 1. Attica; 2. 
Corinthiaca; 3. Laconica; 4. Messe- 


niaca. Opus valde utile iis praesertim 
qui antiquae Graeciae geographiae 
describendae vacant. 

Stamatis, E. S.; Heiberg, I. L. — 
Euclidis Elementa, vol. IV : libri XI- 
XIII cum appendicibus. Ed. Teub¬ 
ner, Leipzig, 1973. Pag. XXXI-238. 

Quae hoc volumine IV operis, quod 
“Euclidis Elementa” inscribitur, con¬ 
tineantur, ex ipsius Prof. E. S. Sta¬ 
matis verbis testimonium sumamus 
oportet: “Libri undecimus, duodeci¬ 
mus, tertius decimus ad studium ste- 
reometriae pertinent; undecimo libro 
XXVIII definitiones praemittuntur 
sequunturque XXXIX propositiones 
quae ad parallelepipeda pertinent. 
Duodecimo libro proprietates pyra¬ 
midis, coni, cylindri, sphaerae investi¬ 
gantur. Libro tertio decimo de quin¬ 
que regularibus polyedris in sphaeram 
inscribendis agitur; ultimoque loco 
ejusdem libri propositio sequitur, qua 
solum quinque nominata regularia po- 
lyedra construi et in spraeram inscri¬ 
bi posse demonstratur”. Editio, prae¬ 
ter breviusculam praefationem, “Tes¬ 
timonia graeca lingua conscripta at¬ 
que latina continet, textum graecum 
cum apparatu critico ad calcem, et ap¬ 
pendices I-II. Qui rerum mathematica¬ 
rum sint studiosi, hoc opus adire con¬ 
venit, ut explicationes de re ab Eucli¬ 
de antiquorum mathematicorum prin¬ 
cipe prolatas, rite perpendant. 

Ziegler, K. — Plutarchi Vitae Pa¬ 
rallelae, vol. III, Fasc. 2. Ed. Teub¬ 
ner, Leipzig, 1973. Pag. XXVI-405. 

Luculenta de codicum traditione 
praefatione peracta, Prof. K. Ziegler 
altera quoque praefatione de vitis Gal¬ 
bae et Othonis scitissime agit, ad in¬ 
dolem in primis editionis criticae quod 
spectat. Nos certiores facit auctor seu 
voluminis curator “ex vitis imperato¬ 
rum romanorum octo a divo Augusto 



120 


Bibliographia 


ad Vitellium, quas Plutarehus con¬ 
scripsisset vitas Galbae et Othonis ad 
nostram aetatem pervenisse non paral¬ 
lelarum vitarum corpori adnexas, sed 
farragini illi scriptorum diversi gene¬ 
ris insertas, quae Moralia vocare con¬ 
suevimus”. Reliqua eaque maxima 
praefationis pars codicibus recensen¬ 
dis destinatur: a) qui non ex corpore 
Planudeo ducti Galbam et Othonem 
continent; b) qui ex corpore Planudeo 
ducti Galbam et Othonem continent; 
c) quibus vitae Galbae et Othonis ad¬ 
junctae sunt. Includitur quoque tabula 
lectionum codicis Matritensis N ab 
hac editione discrepantium. Vitarum 
Galbae et Othonis textus graecus per 
399 paginas producitur apparatu cri¬ 
tico ad calcem, ut editio critica postu¬ 
lat, instructus. Ultimas operis paginas 
“Vitarum deperditarum fragmenta” 
occupant, quibus explicit volumen ter¬ 
tium, fasc. 2. 

Kunderewicz, C. -— Sex. Julii Fron¬ 
tini de aquaeductu urbis Romae. Ed. 

Teubner, Leipzig, 1973. Pag. 
XVIII - 70. 

r - 

En tibi quae parvo volumine con¬ 
tinentur: Praefatio (p. VI), Conspec¬ 
tus editionum (p. XII), Conspectus li¬ 
brorum saepius laudatorum (p. XIV), 
De Sex. Julio Frontino veterum tes¬ 
timonia (p. XVI), Conspectus siglo¬ 
rum (p. XVIII), De aquaeductu ur¬ 
bis Romae (p. 1), Index nominum et 
rerum (p. 61). Praefatione tantum tra¬ 
ditio codicum describitur; ad con¬ 
spectum editionum quod spectat, prae¬ 
cipuae operis recensentur editiones: 
editio princeps a Pomponio Laeto et 
Sulpicio Verano 1484 - 1487 exarata 
et altera editio a Joanne Giocondo pa¬ 
rata ceteraeque quae currentibus annis 
ad nos quoque pervenerunt. Ad vete¬ 
rum de Sex. Julio Frontino testimo¬ 
nia quod spectat, memoremus oportet 
quid de eo habeant Tacitus, Plinius, 
Martialis, Vegetius. Forntini opuscu¬ 


lum inaestimabile habendum est et 
fons quo uti debent qui cognoscere ve¬ 
lint aquarum urbis Romae distributio¬ 
nem nec non imaginem perfectissimi 
viri romani qui officio publico accu¬ 
ratissime functus est. 

Daitz, S. G. — Euripides, Hecuba. 

Fd. Teubner, Leipzig, 1973. Pag. 
XXXVI -102. 

Descriptionem editionis pro lectori¬ 
bus faciamus: In praefatione primum 
de codicibus agitur, praesertim de vi- 
ginti illis codicibus qui ad textum 
constituendum Prof. S. G. Daitz ma¬ 
ximi pretii visi sunt quique ab eo 
sunt quoque accurate collati. Huc 
etiam accedunt codices alii qui passim 
vel raro adhibentur, ostracis et papy¬ 
ris ad instruendam Hecubam utilibus 
minime neglectis. Praeterea tabulae 
afferuntur lectionum verarum et fal¬ 
sarum in non nullis codicibus ex erro¬ 
ribus metricis selectarum, tabula colo- 
metriae verae et falsae, consensus co- 
lometricus ceteraeque hujus modi com¬ 
mentationes quae ad editionem criti¬ 
cam pertinent. Conspectus editionum 
praecipuarum datur selectaeque me¬ 
morantur dissertationes. Tandem tex¬ 
tus graecus apparatu critico ad calcem 
paginarum posito legentibus prostat. 
Appendix metrica magnam lectioni 
afferre potest utilitatem, nam ver¬ 
suum quasi specimina metrica descrip¬ 
tione notantur. In extremis operis pa¬ 
ginis apparatus exstat colometricus 
cum versibus numero consignatis quo- 
facilius loci Hecubae inveniantur. 

Klotz, A.; Klinnert, Th. C. — P. 

Papinius Statius, Thebais. Ed. 

Teubner, Leipzig, 1973. Pag. 
LXXVI - 630. 

En verum monumentum litterarium 
quod Bibliotheca Scriptorum Graeco¬ 
rum et Latinorum Teubneriana, per 
illustribus viris A. Klotz et Th. C.. 

Klinnert editionem curantibus, maxi¬ 
mis omnium laudibus exegit. Volu¬ 
men quod recensendum in manibus 
habemus, editio est cor rectior Prof. 
Th. C. Klinnert superioris edi¬ 
tionis quam A. Klotz antea curavit. 
Primum legenti obviam it editoris 
praefatio, in qua dissertissimam qua¬ 
si introductionem primus curator The¬ 
baidis habet. Ibi quamplurima inve¬ 
nies de Statii Thebaide, quae jam inde 
a decimo saeculo usque ad quintum 
decimum saepissime transcripta est 
quamplurimis codicibus, quo patet 
quanta homines medii aevi aestimatio¬ 
ne eam prosecuti sint; Statii ergo The¬ 
baidos praecipui codices describuntur: 
Britannici, Gallici, Helvetici, Germa¬ 
nici, Batavi, Italici ceterique; de eo¬ 
rum stirpibus diserte quoque agitur 
accuratissima ratione prout res critica 
expostulat. Duodecim libri Thebaidos 
pag. voluminis 475 occupant. In fine 
operis est appendix quo argumenta cu- 
jusque libri poematis statiani paucis 
hexametris contrahuntur. Magnae du¬ 
cimus utilitatis indicem nominum in 
Statii Thebaidem et Achilleidem ad 
locos facile consulendos quorum prae¬ 
cipua verba ibi quoque memorantur. 
Ultimae vero paginae praefationem 
editionis correctioris constituunt, ubi 
Prof. Th. C. Klinnert scite agit de 
rebus novis quae hac editione conti¬ 
nentur, sive ad historiam codicum, si¬ 
ve ad novas textus lectiones Statii, 
sive ad corrigenda et addenda ad tex¬ 
tum et apparatum criticum et ad in¬ 
dicem nominum spectantes. 

Eichenseer, C.; Paucker, G. — La¬ 
tinitas viva. Copyright Notizschrift- 
verlag G. Paucker, Diisseldorf, Bis- 
marchstrasse 89, 1974. 

Mense julio superiore anno ad se¬ 
dem Palaestrae Latinae pervenerunt 
non nulla tantum folia a colendissimo 


amico nostro Rdo. P. Caelesti Eichen¬ 
seer, O. S. B.: quasi nuntius quidem 
libri edendi qui “Latinitas viva” in¬ 
scribendus erat. Nam hoc sibi auctores 
proposuerunt: “ut aditus ad latinita¬ 
tem vivam facilius ad discendam et 
docendam praebeatur planior”. Dum 
amicis amicos C. Eichenseer et G. 
Paucker impensissime communi ope¬ 
ra pro latinitate viva in libro brevi 
vulgando laborare in prasens aestima¬ 
mus ut quam primum e prelo in lucem 
prodatur, nos lectoribus nostris de 
tanto incoepto certiores ultro facimus 
non nulla verba prooemii introductorii 
revocando ad ampliorem totius libri 
cognitionem. Totum opus in tres par¬ 
tes partitum est. Prima quidem parte 
fundamenta, quae sunt ad scientiam 
peritiamque sermonis cottidiani maxi¬ 
me necessaria, exhibentur haec: verba 
temporalia sermonis quottidiani usi¬ 
tatissima, locutiones inevitabiles bre- 
vissimique sermones ineffugibiles. Se¬ 
cunda parte nomina tam antiqua quam 
moderna in imaginibus demonstrati¬ 
vis exhibentur, quibus lineamentis vo¬ 
cabula vitae modernae facilius memo¬ 
riae mandantur. Ita dicendi ratio audi- 
bilis et visibilis adhibetur. Parte ter¬ 
tia hujus libri tractationes continentur, 
quibus de rebus secundae partis agitur. 
Parte quarta permulta exempla res¬ 
ponsorum reddendorum praebentur at¬ 
que alia quibus de rebus quaestioni- 
busve cottidianis agitur. Quinta parte 
continetur index eorum vocabulorum 
modernorum quae in hoc libro adhi¬ 
bentur, latine et germanice et franco- 
gallice et anglice exhibitorum. Deni¬ 
que sexta parte proverbia sententiae¬ 
que continentur, quae cessarunt jam 
in posessionem totius fere generis hu¬ 
mani. Maturent ergo —comiter roga¬ 
mus— operam auctores amicique nos¬ 
tri “Latinitatem vivam” exarandi, 
dum nos inceptum omine felicissimo 
felicissimaque spe prosequimur. 

Fano, G. — Origini e natura dei lin- 

guaggio. Piccola Biblioteca Einaudi 
209, Torino, 1973. Pag. XVI - 427. 

En altera editio operis quod alio 
indice seu titulo “Saggio suile origini 
dei linguaggio” anno 1962 vulgatum 
est. Quod opus quasi conatus videba¬ 
tur atque nunc videtur audacissimus 
aggrediendi solvendique quaestionem 
quam disciplina linguistica traditiona- 
lis consulto et injuriose praetermiserat. 
In duas partes praecipuas opus dis¬ 
pertitur: Parte prima: A. Indagine 
intorno all'origine dei linguaggio; B. 
Rassegna storica delle dottrine glotto- 
goniche dai Greci ai nostri g i orni 

(p 7 - 288). Propositum seu sententia 
Prof. Georgii Fano, qua phonetico 
sermoni sermo quidam mimicus ac 
gestuosus antecessit atque comitatus 
est, quam plurimis nititur argumentis 
ex varia dicione humani cultus de¬ 
sumptis, ut ex historia originis et evo¬ 
lutionis scripturae, ex analysi elemen¬ 
torum graphicorum sermonis, ex usu 
mimico priscorum hominum, e surdo¬ 
rum mutorumque modo mutuo inter 
se communicandi, e psychologia simia¬ 
rum formam humanam simulantium. 
Parte secunda : Dalla tuitura o essen- 
za dei linguaggio. Principi di una lin¬ 
guistica generale (P. 289 - 387), ubi 
auctor explicat rationem seu theoriam 
organicam sermonis qua continetur ex¬ 
positio signorum linguisticorum effi¬ 
cientium, rerum compertarum et ob¬ 
servationum series de quaestionibus 
linguae artificiosae, controversia de¬ 
mum vehemens adversus duplicem 
confusionem inter aestheticam et se- 
manticam ex altera parte et inter se- 
manticam et logicam ex altera. Prop¬ 
ter summam in exponendo claritatem 
ac simplicitatem, hic liber, novitate 
non obstante rerum compertarum at¬ 
que conclusarum, cuique lectori com¬ 
mendatur quamvis rerum linguistica- 
rum ignaro. 


Andre, J. — Apicius, L'Arte Culinai- 
re. Ed. “Les Belles Letters”, Pa¬ 
ris, 1974. Pag. XXXII - 236. 

Apicius, longe omnium scriptorum 
de re culinaria princeps apud romanos, 
opus non levis momenti exaravit cu¬ 
jus editionem Prof. J. Andre sub 
“Les Belles Lettres” auspiciis studio¬ 
sissime curavit. In ejus introductione 
auctor Apicium “divitem et prodi¬ 
gum ” (Tacit.), lautissimis dapum in¬ 
ventis notissimum inducit, qui prius¬ 
quam opipare edendi vivendique teno¬ 
rem amittere pateretur, consumptis 
omnibus fere divitiis, veneno sese in¬ 
terfecit; praeterea de operibus Apicii 
diserte agit, qua aetate vixerit atque 
scripserit Apicius, quos de re culina¬ 
ria apud graecos et apud romanos ha¬ 
buerit praecessores, quae scripta exa¬ 
raverit quasque vicissitudines haec 
subierint donec corpus, ita ut ad nos 
perveniret, temporis condicionibus 
mutaretur; quare libri indicibus seu 
titulis graecis sit instructus; qui codi¬ 
ces traditionis manu scriptae habean¬ 
tur optimi, quae exstiterint editiones 
principes quaque in primis ratione 
haec editio in lucem vulgo prodierit. 
Opus Apicii legentibus Palaestrae La¬ 
tinae commendare non dubitamus, 
quippe quod scriptum magni momenti 
habeatur ad humanum antiquitatis cul¬ 
tum altius cognoscendum et in primis 
ad callendum sermonem latinum quod 
ad syntaxim, vocabularium, phoneti- 
cam ceteraque non minoris commodi 
attinet. Decem de arte culinaria libros 
Apicii excerpta a Vinidario viro inlus- 
tri insequuntur; utrumque Apicii 
scriptum castigata interpretatione 
francogallica donatur. Huc accedit ad 
majorem legentium utilitatem quod 
in extremo opere commentarii pro¬ 
stant necnon index hominum et loco¬ 
rum, index mensurarum et ponderum, 
index plantarum, index utensilium, in¬ 
dex ciborum. 

Waltz, 1\ - Soury, G. — Anthologie 
Grecque. Prcmiere partie: Antho¬ 
logie Palatine, tome VIII (livre IX 
Epigr. 359 - 827). Ed. “Les Belles 
Lettres”, Paris, 1974. Pag. 296. 

Ne quae de superioribus Antholo- 
giae Graecae voluminibus, prout in 
lucem vulgabantur, eadem fere in 
praesens repetamus de indole natura¬ 
que editionis, sufficiat tamen non nul¬ 
la annotare de libro IX, quo Epigram¬ 
mata 359 - 827 continentur. Qui in 
litteris graecis mediocriter versatus 
sibi videatur, facile aestimabit quan¬ 
tae sit auctoritatis haec Anthologia 
Palatina quae inscribitur, opus ad ly¬ 
rice dicendi genus praestantissimum. 
Volumen operae postumae nota insig¬ 
nitur, nam ejus eximii curatores mor¬ 
tem obierunt antequam editio perfice¬ 
retur; Societas Editrix “Les Belles 
Lettres” eorum scripta copiosissima 
asservavit et in lucem feliciter demum 
protulit. Epigrammata libri IX 359- 
827 includuntur textu graeco, accura¬ 
ta interpretatione francogallica, brevi 
apparatur critico opportunisque anno¬ 
tationibus instructa. Ut mos est apud 
editores in aliis voluminibus divulgan¬ 
dis, annotationes additiciae et index 
nominum finem operi imponunt. 

Henry, R. — Photius, Bibliotheque, 
tome VII (“Codices” 246-256). 
Ed. “Les Belles ‘Lettres”, Paris, 
1974. Pag. 234. 

Societas, quae “Les Belles Lettres” 
inscribitur, volumen VII Bibliothecae 
Photii in lucem superiore anno edidit. 
Quod volumen haec Photii scripta 
graeca continet: Codices 246-256 : 246 
Aristidem (coi. 8-126), 249 Pythago¬ 
rae vitam (coi. 126-134), 250 Agathar- 
cidam (coi. 134-189), 251 Hieroclem 
(coi. 189-206), 252 Sancti Gregorii vi¬ 
tam (coi. 207-209), 253 Septem Dor¬ 
mientes (coi. 209-211), 254 Timothei 
martyrium (coi. 212-213), 255 Deme¬ 


trii martyrium (coi. 213-215), 256 
Alexandrum et Metrophanem (coi. 
215-228), Textus duabus continetur 
columnis adversis quarum dextera lin¬ 
guae graecae et laeva interpretationi 
francogallicae reservatur; ad calcem 
praeterea cujusque paginae annota¬ 
tiunculae brevisque apparatus criticus 
et in extremo opere notulae additiciae 
prostant. 

Sextis - Frugoni, Ch. — Historia 
Alexandri elevati per griphos ad 
aerem. Origine, iconografia e fortu¬ 
na di un terna. Ed. lstituto Storico 
Italiano per il Medio Evo, Studi 
Storici - Fasc. 80-82, Roma, 1973. 
Pag. 364. L. 14.000. 

En investigatio singularis seu mono- 
graphicae indolis cujus argumentum 
in narratione consistit ascensus Ale¬ 
xandri ad aerem a griphis advecti. 
Novem capita aliquo modo describa¬ 
mus ut notitiam operis sibi commo¬ 
dent lectores. Cap. I: Narratio ascen¬ 
sus in historia fabulae romanensis 
Alexandri (p. 5); Cap. II: Quidnam 
griphus in traditione iconographica 
mundi classici significet (p. 25); Cap. 
III: Caeli contemplatio: sensus atque 
fortuna iconographiae Alexandri (p. 
85); Cap. IV: Narratio ascensionis 
prout in contextu fabulae romanensis 
Alexandri apparet (p. 107); Cap. V: 
Initia litteraria de argumento ascen¬ 
sionis “philosophicae” (p. 121); Cap. 
VI: Quo pacto Alexandri ascensio 
cum aliqua apud orientales ascensione 
conferri possit (p. 133); Cap. VII: 
Iconographia ascensionis Alexandri in 
mundo bizantino praesens (p. 147); 
Cap. VIII: Qui textus quaeque ima¬ 
gines pictae ascensionis Alexandri in 
Gallia et in Germania supersint (p. 
209); Cap. IX: De Alexandri ascen¬ 
sione in ornatu ecclesiarum occidenta¬ 
lium descripta (p. 265). Index uni¬ 
versus nominum et rerum quae in 
opere continentur (p. 341). Quod 

opus opportunissimum aestimamus 
cum ad historiam litterarum graeca- 
rum et lati narum, tum ad iconogra- 
phiam quod spectat, nam unum idem- 
que argumentum in quam plurimis va¬ 
riisque humani cultus ostentationibus 
sugnificatur atque pertractatur in mul¬ 
tis popuiis occidentalibus; non frustra 
enim apud hispanos Joannes Lauren¬ 
tius Asturicensis fabulam quoque 
Alexandri romanensem hispanice indi¬ 
ce “Libre de Alexandre” saeculo XIII 
aptavit. 

Warmington, B. H. — Nerone. Ed. 

Laterza, Roma, Bari, 1973. Pag 
243. 

Prof. B. H. Warmington anno 
1969 Londinii volumen “Nero. Rea- 
lity and Legende ” inscriptum edidit, 
quod Editores Laterza Barii lingua 
italica vulgarunt, P. Brengola et V. 
Calvani interpretibus. Prof. B. H. 
Warmington qui de historia romana 
benemeritus “The North African 
Province from Diocletian to the Van- 
dal Conquest” e “Carthage” multa 
eaque magni ponderis scripserat, vi¬ 
tam Neronis nobis tradit, qua Impe¬ 
rator, alumnus olim Senecae, tyran¬ 
nus dein immisericors, victima matris 
simul atque carnifex, invisus optimati¬ 
bus, amore autem plebis cumulatus, 
vivissimae picturae ope ante oculos 
nostros revocatur atque inducitur. 
Quae vitae neronianae descriptio fon¬ 
tibus innititur optimorum scriptorum 
atque documentorum, amplissimi pro¬ 
spectus historici imperii romani lumine 
illustrata. Hac via procedit auctor: I. 
Ponti per la storia dei principato ne- 
roniano (p. 7); II. Ascesa di Nerone 
al principato (p. 19). III. Seneca e i 
principi di governo (p. 34); IV. Coo¬ 
peratione tra imperatore e senato 
(54-62) (p. 51) ; V. La corte di Nerone 
(54-62) (p. 63); VI. II governo delle 
provincie (p. 74) ; VII. Le finanze im¬ 
periali (p. 89); VIII. La difesa del- 


Vimpero (p. 126); IX. Nerone, impe¬ 
ratore filelleno (p. 146); X. Uincendio 
di Roma dei 64 e le sue consequenze 
(p. 165); XI. La congiura Pisoniana 
(65) (p. 180); XII. Lo stoicismo e 
Voppositione a Nerone (p. 189); XIII. 
La caduta di Nerone (p. 206). Biblio- 
grafia (p. 231). Indice dei nomi (p. 
237). 

Mazzarino, S. — LTmpero romano . 
Vol. I, p. 277; Vol. II, p. 247; 

Vol. III, p. 957. Ed. Universale 

Laterza 243, 244, 245, Roma - 

Bari, 1973. 

S. Mazzarino, cimus, historiae grae- 
cae et romanae Professor, qui opera 
vulgaverat quibus index: “Stilicone” 
(1942), “Dalla monarchia alio Stato 
repubblicano” (1945), “Fra Oriente e 
Occidente” (1947), “Introduzione 
alie guerre puniche” (1947), “La fine 
dei mondo antico” (1959), “II pensa- 
mento storico classico”, tria volumi¬ 
na edidit quibus summam quandam 
perficere intendit ad conjungendam 
historiam imperii romani cum historia 
ecclesiae christianae. Quem ad finem 
argumenta illa praestantissima cultus 
humani occidentalium aggreditur ex¬ 
ploranda atque disputanda jam inde a 
saeculo augusto usque ad institutionem 
populorum romanorum - barbaricorum 
saec. V p. Chr. Res oeconomica et his¬ 
toria humani cultus mirum in modum 
implicantur in hac cohaerenti narratio¬ 
ne ubi, simul atque instituta romana 
sese evolvere et quasi saeculorum de¬ 
cursu evanescere videmus, primo 
structurarum feudalium diluculo quo¬ 
dam modo intersumus. Ad unumquod¬ 
que operis volumen, ut non nulla no¬ 
temus, accedamus. Primo volumine in¬ 
troductione de operibus universis ad 
historiam imperii enarrandam peracta, 
prima operis parte “saeculum augus¬ 
tum” et altera parte aetas julia-clau- 
dia, luxus senatorius, plebeiorum per¬ 
turbationes tractantur. Secundo volu- 

mine pars operis tertia Fluviis et An- 
toninis, quibus altissima hominum et 
pro hominibus significantur studia, di¬ 
catur. Quarta parte de humano cultu 
populari reddendo ac de rei publicae 
antiquae discrimine. Tertio volumine 
quinta eaque ultima pars operis tardio¬ 
ri imperio describendo destinatur. 
Unaquaeque pars selectissima recen- 
tissimaque bibliographia locupletatur 
ad praecipuas de re quaestiones illus¬ 
trandas. In extremo volumine tertio 
per utiles appendices et addenda pro¬ 
stant. 

Andre, J. — Pline 1'Ancien. Histoire 

Naturelle, Livre XXV. Ed. “Les 

Belles Lettres”, Paris, 1974. Pag. 
186. F. 35. 

Incipit liber XXV Plinii conspectu 
quodam historico ubi ex ordine memo¬ 
rantur clarissimi in re botanica et in 
arte medica antiquitatis cum graecae 
tum romanae sapientes qui “anti¬ 
quam medicinam”, ut Plinius dicit, ex¬ 
coluerunt; postea “claritas herbarum” 
pertractatur, non eo quo ut mirabiles 
habeantur hujus modi herbae, sed quia 
earum nomen seu inventio alicui deo 
vel viro vel nationi debeatur. Tnde, 
exempli causa, mithridatia, eupatoria, 
polemonia, vettonica, cantabrica cete- 
raque. De herbis etiam quae ut anti¬ 
dota aestimantur contra serpentes alia¬ 
que venena. Ultima operis parte de¬ 
scribuntur generaliter remedia quae 
unicuique corporis parti in morbis 
medendis applicantur. Itaque haec ar¬ 
gumenta toto opere disputantur: na¬ 
turae herbarum sponte nascentium, 
herbae ab animalibus repertae, aliae 
quam plures herbae, remedia oculo¬ 
rum, remedia aliorum morborum. Post¬ 
quam textum latinum cum apparatu 
critico et interpretationem francogalli- 
oam persolveris, annotationes invenies 
additicias ad quosdam locos illustran¬ 
dos nec non indicem nominum et re¬ 
rum quo utiliter finitur opus. 


Clavaud, R. — Demostene, Discours 
d'apparat (. Epithaphios , Eroticos). 
Ed. “Les Belles Lettres”, Paris, 
1974. Pag. 140. F. 40. 

Introducione universa de traditione 
codicum primae et secundae familiae 
peracta, per ampla praebetur notitia 
ad utrumque opusculum quod spectat. 
Sed antequam de re agamus, lectores 
admonitos volumus duo hujus modi 
opuscula in extrema codicum serie 
prostare, ita ut aliqui critici Demos¬ 
thenem eorumdem auctorem negave¬ 
rint exstitisse. Ad primi opusculi no¬ 
titiam accedamus quod “EPITA¬ 
PHIOS” seu “oratio funebris” in¬ 
scribitur pro viris qui ad Chaeroneam 
in pugna deciderunt. Prof. R. Clavaud 
de orationis momento, de ejus argu¬ 
mento, de vera Demostheni attribu¬ 
tione, de oratione in litteris superstite, 
de codicum traditione perite disserit. 
Quibus pertractatis, textus graecus et 
interpretatio francogallica insequitur. 
Quod ad orationem alteram attinet cui 
“EROTIKOS” seu “oratio de amo¬ 
re” est index, in otitia praevia agitur 
de cogitatis Demosthenis in hoc 
opusculo contentis, de “Erotici” gene¬ 
re litterario, de tempore compositionis 
et de auctore, de traditione codicum 
quod ad eorum primam et secundam 
familiam spectat. Reliqua pars opus¬ 
culi eadem ratione atque superius in¬ 
structa est. In extremo volumine anno¬ 
tationes additiciae de more prostant. 

Fiaceliere, R. — Plutor que, Oeu- 
vres morales, Tome IV, Dialogues 
Pythiqucs. Ed. “Les Belles Let¬ 
tres”, Paris 1974. Pag. 220. F. 40. 

Nominatio “Dialogui Pythici” ip¬ 
sius Plutarchi est, quibus colloquia 
“De E Delphico”, “De Pythiae ora¬ 
culis”, “De defectu oraculorum” con¬ 
tinentur. In universa introductione de 
codicum praecipuorum traditione dis¬ 
putatur. Quo facto primum “De E 

Delphico” (PLAN. 68) fit notitia, 
ubi agitur quo pacto donum “E”(grae- 
ce “anathema”) diis oblatum devove¬ 
retur et quare hic dialogus hoc indice 
instruatur, qui in colloquio interve¬ 
niant, quae regulae orthographicae 
serventur, quae praecipua in colloquio 
cogitata videantur. Deinde “De Py¬ 
thiae oraculis” (PLAN. 73) praebe¬ 
tur quoque notitia: quasnam Plutar- 
chus quaestiones exagitet de oraculo 
Delphorum, quo tempore colloquium 
exaraverit, quaenam Plutarchi prae¬ 
cipua cogitata in eo inveniantur, qui¬ 
bus in primis opusculum destinetur, 
quae adjuncta historica describantur. 
Denique “De defectu oraculorum” ha¬ 
betur etiam notitia: fidem et religionem 
temporibus Plutarchi apud Graecos 
plurimum decrevisse, hoc Plutarchi 
colloquium quasi summam esse de di¬ 
vinatione, non nullos philosophos Plu- 
tarchum ut fontes consuluisse, certas 
esse causas quibus oracula adeo pro¬ 
lapsi sunt. Unaquaque introductione 
seu notitia finita, textus insequitur 
graecus cum apparatu critico et inter¬ 
pretatione francogallica; volumen ex- 
plicit annotationibus additiciis, indice 
nominum propriorum, indice rerum 
quae in textu memorantur atque per¬ 
tractantur. 

Byl, S. — Vocabulaire grec de base. 

Troisieme edition. Ed. H. Dessain, 
Liege, 1969. Pag. 132. 

Byl, S. — Tableau synoptique des 

principales racines grecques. Ed. 

H. Dessain, Liege, 1966. Pag. 42. 

Hoc lexicon praecipuorum verbo¬ 
rum graecorum quae in litteris grae- 
cis frequentiore usu veniunt alumnis 
in primis destinatur. Vocabula grae- 
ca ordine grammatico disponuntur: 
nomina, adjectiva, numeralia, verba, 
reliquae voces grammaticae. Auctor 
superiore opere M. Desportes (“ Vo- 
cabulaire grec”, O. C. D. L., Paris, 


1961) usus est sed non nulla adjunxit 
vocabula quae necessaria discipulis in 
interpretandis scriptoribus sibi vide¬ 
rentur. Cum id fieri potest, Prof. S. 
iyl vocabula francogallica apponit de 
radicibus graecis derivata ad alum¬ 
norum memoriam adjuvandam com- 
munemque familiam linguisticam re¬ 
cognoscendam. Altero opusculo “ Ta¬ 
bleau synoptique des racines grecques” 
inscripto Prof. S. Byl 400 radices 
graecas ordine alphabetico redigit, 
quae ad conformandum lexicon scien- 
ificum recentis aetatis multum con¬ 
ferunt. Itaque alumni hujus vocabu- 
larii ope manu quasi ducuntur in 
vocabulis hodiernis perdiscendis, quae 
ceterum ex amplitudine progressuque 
scientiarum plurimum sunt multiplica¬ 
ta. Hac ratione in exponendis vocibus 
titur auctor: primum forma gallica 
radicis consignatur, exempli causa, ra¬ 
dix bal-, -ble, -bole et bellum grae- 
cum praebetur: ySaUco; deinde sensus 
gallice exprimitur: “je lance” et con¬ 
feruntur verba alia ex eadem radice 
derivata: “balistique”, quod denique 
gallice quoque explicatur = “ Science 
qui etude le mouvement des projecti- 
les ”; “diable” = “demon” (le calom- 
niateur); “ discobole” t= “qui lance le 
dis que”. Utrumque opusculum aesti¬ 
mamus futurum utilitati esse cum 
alumnis tum magistris in technologicis 
verbis hodiernis ediscendis. 

Goscinny - Uderzo - Rubricastel- 
lanus. — Asterix Gallus. Ed. EHA- 
PA Verlag GMBH, 7 Stutt- 
gart 1, Postfach 1215, 1973. Pag. 
48. 

Risum teneatis, amici, si libellum, 
qui “Asterix Gallus” inscribitur, per¬ 
legere patiamini. Nullibi certo sanior 
jucundiorque risus! Vobis ipse confi¬ 
teor uno oculorum tractu ne una qui¬ 
dem littera vel imagine picta omissa 
me universum legisse, ubi in manus 

libellus mihi alias recensiones criticas 
librorum paranti incidit. Venustissima 
libelli editio: omnia enim in eo nitent 
et imagines vivis coloribus depictae et 
perpetui dicendi lepores et ingenii ce¬ 
leritas ceteraque notatu digna. Libellus 
sumptibus EHAPAE Stuttgardiae edi¬ 
tus est, in quo exarando convenerunt 
Goscinny qui fasciculum seu dolum 
Asterigis Galli composuit, Uderzo qui 
pinxit, Rubricastellanus qui in latinum 
sermonem apte convertit. Auxilium 
praestantissimum et magistris et alum¬ 
nis ducimus opusculum. Namque hu¬ 
jus modi Asterigis jucundissimae nar¬ 
rationes —quae ob omnibus fere or¬ 
bis terrarum pueris in praesentia le¬ 
guntur studiosissime— ab omnibus ad 
ineundum cultum classicae antiquita¬ 
tis et populorum europaeorum proba¬ 
buntur. In eo enim invenies optimam 
occasionem ad mores cum romanorum 
tum gallorum cognoscendos, ad mili¬ 
tiae et religionis instituta memoranda, 
locutiones quae ad sermonem commu¬ 
nem vulgo spectant, res momen¬ 
taque hilaritatis plena ceteraque haud 
spernenda quae pueris ad jucunde lin¬ 
guam latinam perdiscendam admodum 
sane collatura esse putamus. Pueri 
enim nostri qui primis litteris latinis 
erudiuntur summo gaudio Asterigis 
Galli pericula dolosque legentes affi¬ 
cientur. Quam plurimas ergo libelli 
editoribus gratias referimus quod hoc 
pulcherrimo Asterigis dolo tam scite 
utile dulci miscuerunt. 


Almo Collegio Borromeo. — Anto- 
logia dei “Saggi di umanesimo cris- 
tiano”, Quaderni delPAlmo Collegio 
Borromeo (1946 - 1955), Pavia, 
1973. Pag. 726. 

Commentarii qui “Quaderni dell’Al- 
mo Collegio Borromeo” inscribuntur 
praesentiam quasi producunt hoc ope¬ 
re anthologico, quo quam plurimae lu¬ 


cubrationes eaeque maximi ponderis et 
auctoritatis annis 1946-1955 divulga¬ 
tae sunt a scriptoribus Societatis Bor- 
romaicae Ticinensis exaratae. Cum 
omnes, ob spatii exiguitatem, memo¬ 
rare nequeamus, de non nullis dispu¬ 
tationibus, quae nobis propter earum 
momentum, argumentum, amplitudi¬ 
nem memoratu dignae visae sunt, men¬ 
tionem faciamus: G. Casella, Humi¬ 
litas (p. 7-14); P. Primi, La filoso- 
fia di Gabriel Marcel (p. 31-64); G. 
Getto, Guido Gozzano (p. 117-152); 
E. Bigi, L*invito a Lesbia (p. 197- 
206); F. Alesio, La mistica della ra- 
gionc nel pensiero di P. Martinetti 
(p. 207-226); D. Rastelli, Restauri 
Danteschi (p. 259-283); I. Sanesi, Di- 
vagazioni intorno alia lingua letteraria 
e ai dialetti (p. 289-302); L. Mara- 
nint. Cavali er ia, amore coniugale e 
amore cortese nel “ Chevalier au Lion” 
(p. 319-340); A. Protti, Lucretiana 
(p. 401-426); F. Alesio, La religione 
secondo Ibn Rochd (p. 437-449); A. 
Romano, Documenti delVelaborazione 
petrarchesca (p. 451-464); P. de Be- 
nfdetti, II poema gotico (p. 465-469); 
E. Bigi, II “Passero solitario” e il 
terna della solitudine nella storia della 
poesia leopardiana (p. 477-488); A. 
Garzetti, I vaiori morali nella vita 
pubblica degli antichi (p. 489-502); 
G. Cristini, Studio sui “Cimetiere 
marin”. Significato e valore dei poe¬ 
ma (p. 517-528); C. Bozzetti, Am¬ 
bienti e paesaggi nelle “Confesioni” 
di I . Nievo (p. 542-566); P. de Be- 
nedetti, II problema della letteratu- 
ra religiosa (p. 567-573); O. Andrea- 
ni Dentici, Le radici psicologiche 
della fiaba (p. 599-611); A. Protti, 
Appunti per utut estetica agostianiana 
(p. 513-630); C. Angelini, Manzoni 
(p. 663-674); G. Barberi Squarotti, 
Carducci 1955 (p. 675-691); G. Bar¬ 
beri Squarotti, Saggio di un com¬ 
mento stilistico alia Pentecoste man- 
zoniana (p. 697-715). 

ZlEGLER, K. - SONTHEIMER, W. - 
Gartner, H. — Der K eline Pauly 
Lexicon der Antike. Lieferung 24 
(Sponsio - Thunfisch), coi. 312 - 
800). Ed. Alfred Druckenmiiller, 
Artemis Verlag, Miinchen, 1974. 

Maximis laudibus plausibusque pro¬ 
sequi solemus novum quodque volu¬ 
men quo hoc corpus lexici antiquita¬ 
tum amplificatur. Quod non frustra 
facimus cum tanto jure aestimetur 
opus in quo exarando tot viri peritis- 
simi conveniant, ita ut in conficiendo 
fasciculo seriei XXIV quem lectori¬ 
bus recensendum tradimus septem et 
septuaginta inlustrissimi viri de quam 
plurimis argumentis ad antiquitatem 
classicam attinentibus sapientissime 
disseruerunt. Scripta hujus modi tan¬ 
tummodo notemus quae sive argu¬ 
menti momento sive auctoritate 
praestantiora videantur: a) vocabula 
quae ad humanum cultum, religionem, 
philosophiam, institua varia spectant: 
Staatsformen, Stadion, Steinbruch, 
Stenographie, Stephanos, Sternbilder, 
Stoa, Strategos, Sufragium, Symma- 
chia, Sympoliteia, Symposion, Synoi- 
kismos, Tabellio, Taberna, Tabulae 
Duodecim, Taktik, Talent, Tartaros, 
Technik, Tellus, Tempel, Testamini, 
Testamentum, Testimonium, Thana- 
tos, Theater, Therapeuten, Thermen, 
Thesauros, Theurgia; b) nomina viro¬ 
rum inlustrium memorabilia: Statilius, 
Statius, Stilicho, Strabon, Suetonius, 
Sulla, Sulpicius, Symmachus, Tacitus, 
Talos, Tantalos, Tarqunius, Telema- 
chos, Terentius, Tertullianus, Thales, 
Themistios, Themistocles, Theoderich, 
Theodoros, Tlieodosios, Theocritos, 
Theophilos, Theophrastos, Theopom- 
pos, Thukydides; c) nomina geogra¬ 
phica communiora: Syrakusais, Syria, 
Tanagra, Tarentum, Tarraco, Tartes- 
sos, Tauros, Tegea, Thasos, Thebai, 
Thermopylen, Thessalien, Thrake. 
Maturent igitur editores tantum opus 


perficere ut omnibus corporis fasci¬ 
culis absolutis studiosi rerum antiqua¬ 
rum ad manus in consulendo praesto 
habeant lexicon praestantissimum. 

Gil Munoz, C. — Exploracion de la 

imaginacion. Ed. Studium, Madrid. 
1973. Pag. 128. 

Qui in dicione psychologica medio¬ 
criter sese tantum versaverit, facile 
compertum habet quantis difficultati¬ 
bus investigatio de ingenii celeritate 
seu imaginatione quam vulgo dicimus 
implicetur. Quod perspicue patet cum 
nondum investigatores sunt rationem 
illam assecuti validam qua imaginatio 
ejusque natura rite illustrantur. Huc 
accedit quod ipsa verbi etymologia pa¬ 
rum lucis ad quaestiones attulit, im- 
mo ex ipsa rei difficultate quam plu¬ 
rimi psychologi in hanc aream ingre¬ 
di quasi non audere videntur. Qua¬ 
propter auctor audacter sed auctorate 
aggressus est investigationem de in¬ 
genii celeritate quam vulgo imagina¬ 
tionem appellamus. Quae exploratio 
in duas partes dividitur: prima notio¬ 
nes praecipuae de ingenii celeritate 
disputandae proferuntur: quid nempe 
imaginationis notione significetur, 
quae variae de re definitiones agiten¬ 
tur, quae genera et adspectus in ani¬ 
mi celeritate dignosci discernique pos¬ 
sint, quas formas seu modos haec ani¬ 
mi celeritas ceterum exhibeat; altera 
parte auctor de rationibus seu techni¬ 
cis psychologicis ad explorandam ima¬ 
ginationem agit: quae in primis tenta¬ 
mina seu probationes (vulgo “tests”) 
ad creationem artisticam, ad autode- 
scriptionem, ad structuram intellegen¬ 
tiae e jusque virtutem spatialem spec¬ 
tat, his nostris diebus in hoc psycho¬ 
logico argumento validiora atque 
praestantiora merito existimentur. 

Marianus Molina, C. M. F. 

Sebastian Garijo, J. — Antonio 
Zambrana de Bolanos (1616- 1705). 
Bibliografia y actuacion al servicio 
de la Inquisicion Espanola. Biblio¬ 
theca Salmanticensis VIII, Estu- 
(lios 7, Universidad Pontificia, Sa- 
lamanca, 1974. Pag. 104. 

Antonius Zambrana de Bolanos 
(1616-1705) omnibus fere muneribus 
Inquisitionis Hispanicae saec. XVIl 
exeunte et saec. XVIII ineunte func¬ 
tus est. Quae de hoc viro investigatio, 
quam J. Sebastian Garijo habet, an¬ 
sam simul praebet ad quandam inti¬ 
mam Inquisitionis Hispanicae quasi 
radiographiani perficiendam, nam hu¬ 
jus personae publicae occasione docu¬ 
menta primi ordinis eaque nondum 
edita revocantur, nuo fit ut luce nova 
notissimum 1 nquisitionis tribunal 
conspergatur. Tribunal enim Sancti 
Officii quam plurimos reos judicavit 
et ideo hac nostra aetate ab omnibus 
judicatur, quorum alii vehementissi¬ 
me improbant Inquisitionem, alii au¬ 
tem eam apologeticis armis totis viri¬ 
bus defendunt. Pauci tamen auctores 
nulus institutionis structuram e jusque 
regulas, judiciorum formas atque pro¬ 
cessus, praxim illam saepe theoreticis 
rationibus adversam, uniuscujusque 
muneris conformationem juridicam 
ceteraque maxime in jure momenti 
funditus investigarunt. Quod auctor 
intendit atque assequitur illas omit¬ 
tens et impugnationes et apologias qui¬ 
bus historia atque natura Inquisitio¬ 
nis Hispanicae totiens obscurata est. 


Solf, J. M. — Aqui iens Ia teva 

Mare. Ed. Claret, Barcelona, 1974. 
Pag. 254. 

Opportunissima plane occasione 
usus quingentesimi anni a primo libro 
in Hispania edito et in lingua catalau- 
nica exarato, qui “Les trobes en la¬ 
bor s de Ia Verge Maria ” inscribitur, 
i\ Josephus Maria Sole, emf., opus 
quoque marianum catalaunica lingua 
ardentique in Beatam Virginem amo¬ 
re conscriptum legendum offert. Ubi 
primum volumen versaveris, statim 
percipies verum esse et animi pietate 
ac devotione et auctoritate doctrinae 
rerum marianarum breviarium. Intro¬ 
ductione peracta qua auctor jura ma- 
ternitatis marianae erga homines theo¬ 
logicis argumentis vindicat, sex quasi 
praecipua capita apperit ubi: I. Maria 
vera Mater apparet figurarum et pro¬ 
phetiarum luce Veteris Testamenti 
illustrata; II. Maria Mater quoque in 
Evangelio prostat; III. Maria Mater 
in mariologia Concilii Vaticani II con¬ 
firmatur; IV. Mariae munera mater¬ 
na; V. Cor Mariae maternum; VI. 
Experientiae filiales. Opus marianum 
lectoribus vehementer commendamus, 
quippe quod, ut antea diximus, mario- 
logiae breviarium seu summa jure est 
aestimandum, optimis traditionis pa- 
tristicae, theologicae, asceticae rationi¬ 
bus expositum, tutissima Ecclesiae 
doctrina instructum, ardentissimoque 
erga Virginem Matrem studio ac di¬ 
lectione conscriptum. 

Marianus Molina, C. M. E. 

